ვინ გაწვრთნის ბაიერნს? ვენგერი მზადაა, მაგრამ არის კიდევ ერთი ფავორიტი - popsport ფეხბურთი მსოფლიო ფეხბურთი გერმანია ბუნდესლიგა ბაიერნი რალფ რანგნიკი არსენ ვენგერი 6 ნოე 2019 / 12:54 ვინ გაწვრთნის ბაიერნს? ვენგერი მზადაა, მაგრამ არის კიდევ ერთი ფავორიტი მიუნხენის ბაიერნი ახალ მწვრთნელს ეძებს არსენ ვენგერმა დაადასტურა, რომ დაინტერესებულია თომას ტუხელმა ბავარიულ გრანდს უარი შეუთვალა რალფნ რანგნიკი ფავორიტად რჩება გერმანული სპორტული მედიის ინფორმაციით, მიუნხენის ბაიერნის მთავარი მწვრთნელის პოსტზე ამ დროისთვის ორი კანდიდატია ფავორიტი. ერიკ ტენ ჰაგის უარის შემდეგ, რეკორდმაისტერთან დაკავშირებით გავრცელებული ცნობები პარი სენ-ჟერმენის გერმანელმა დამრიგებელმა თომას ტუხელმაც უარყო. მან თქვა, რომ ბაიერნი არ აინტერესებს. ჩვენი გერმანელი კოლეგები წერენ, რომ მიუნხენური გრანდის ხელმძღვანელები მასიმილიანო ალეგრიზე სერიოზულად არ ფიქრობენ, რადგან იუვენტუსის ყოფილმა მწვრთნელმა გერმანული ენა არ იცის და ინგლისურადაც ცუდად ლაპარაკობს. როგორც ირკვევა, ფავორიტები არსენ ვენგერი და რალფ რანგნიკი არიან. ვენგერმა უკვე თქვა, რომ ბაიერნი მისთვის ძალიან საინტერესოა. კითხვაზე, დაფიქრდება თუ არა, თუკი ბაიერნის გაწვრთნას შესთავაზებენ, 70 წლის ფრანგმა beIN SPORTS-ს ასე უპასუხა: რა თქმა უნდა! დიდი სურვილი მაქვს, რომ სამწვრთნელო საქმიანობას დავუბრუნდე. ეს ჩემი საქმეა, რომელიც ძალიან მომენატრა.” აღსანიშნავია, რომ ვენგერი შესანიშნავად საუბრობს გერმანულად. ჟურნალი Sport Bild კი წერს, რომ ბაიერნის ხელმძღვანელები უკვე დაუკავშირდნენ რალფ რანგნიკს და უახლოეს დღეებში მასთან დეტალურ მოლაპარაკებებს გამართავენ. 61 წლის ‘პროფესორი რალფი’ ახლა ლაიპციგში სპორტის განვითარების დეპარტამენტის ხელმძღვანელია. როგორც ირკვევა, მისი დანიშვნის მომხრეები გუნდში იოზუა კიმიხი და თომას მიულერი არიან. 6 ნოე 2019 / 11:51 ‘ასე ჩემპიონთა ლიგას ვერ მოვიგებთ!’ - პიკე ვითარების გამოსწორებას ითხოვს


source: wikipedia

text: საკუთარი სახელი გეგეჭკორი შეიძლება აღნიშნავდეს ერთ-ერთს ჩამოთვლილთაგან: ალექსი გეგეჭკორი — ბოლშევიკი, საბჭოთა სახელმწიფო მოხელე არნოლდ გეგეჭკორი — ბიოლოგი, პედაგოგი გივი გეგეჭკორი — პოეტი გიორგი გეგეჭკორი — მხატვარი გიორგი გეგეჭკორი — მოკრივე გოგი გეგეჭკორი — მსახიობი გრიგოლ გეგეჭკორი — ინჟინერ-მელიორატორი და საზოგადო მოღვაწე ევგენი გეგეჭკორი — პოლიტიკური და სახელმწიფო მოღვაწე ვლადიმერ გეგეჭკორი — საბავშვო მწერალი და მუსიკალური მოღვაწე კიწი გეგეჭკორი — ხალხური მომღერალი და ლოტბარი ლამარა გეგეჭკორი — ფილოლოგი ლევან გეგეჭკორი — ფეხბურთელი მერაბ გეგეჭკორი — მსახიობი ნიკოლოზ გეგეჭკორი — თერაპევტი ოთარ გეგეჭკორი — ხმის ოპერატორი ოლეგ გეგეჭკორი — უკრაინელი სამხედრო მფრინავი გეგეჭკორები ქართული გვარები


თეა წულუკიანი ყირგიზ კოლეგას შეხვდა თარიღი: 06 მარტი 2017 იუსტიციის სამინისტროს ყირგიზეთის დელეგაცია ეწვია. თეა წულუკიანმა ყირგიზეთის იუსტიციის მინისტრი ურან ახმეტოვი მიიღო. შეხვედრას ყირგიზეთის პროგრამული უზრუნველყოფისა და სერვისების განვითარების ასოციაციის ხელმძღვანელი აზიზ აბაკიროვი და იუსტიციის მინისტრის მოადგილეები მიხეილ სარჯველაძე და გიორგი პატარიძე ესწრებოდნენ. თეა წულუკიანმა დელეგაციის წევრებს ის რეფორმები გააცნო, რომლებიც ქვეყანაში იუსტიციის სამინისტროს ხელმძღვანელობით ხორციელდება. მინისტრი მათ სერვისების გაცემისა და ელექტრონული მმართველობის სფეროში საქართველოს წარმატებული გამოცდილების შესახებაც ესაუბრა. სტუმრები იუსტიციის სახლებისა და საზოგადოებრივი ცენტრების კონცეფციისა და მუშაობის სპეციფიკას გაეცნენ. ვიზიტის ფარგლებში დელეგაციის წევრებს საშუალება მიეცათ, მონაწილეობა მიეღოთ იუსტიციის სახლის მიერ ორგანიზებულ ტურში, რათა უკეთესად გასცნობოდნენ სერვისების გაცემის პროცესს. დაგეგმილია დელეგაციის სტუმრობა მარტყოფის საზოგადოებრივ ცენტრში, აღსრულების ეროვნულ ბიუროსა და ეროვნული არქივის საგამოფენო პავილიონში. ყირგიზეთის დელეგაციის ვიზიტი სამდღიანია და ის 7 მარტს სრულდება.


უკვე, მეექვსე „მესიჯს”ვიღებ თამუნასგან, რომელიც ჩემი „უპასუხსმგებლობით“ძალიან გაბრაზებული, „თავისუფლების მოედანზე” მელოდება. მე, როგორც ყოველთვის, ჩემგან დამოუკიდებელი მიზეზების გამო, ვაგვიანებ. 2 წუთიც და თამუნას აღშფოთებულსახეს დავინახავ, მაგრამ მანამდე ნაცნობი სახე მხვდება. ნაცნობი სახე „ბარბერიდან“ გამოდის. მიღიმის. - ნაან, როგორ ხარ? -ნუცი, ძლივს გიცანი. მოკითხვისა და „როგორ დაიკარგე“ საყვედურების შემდეგირკვევა, რომ ხვალ სამსახურში პირველი დღე აქვს და საგანგებოდ ემზადება. მთელ დღეს „შოპინგობს“ და უკვე სალონში აგვიანებს. ორივეს გვეჩქარება, ამიტომ ათი წუთის მეტი ერთმანეთს ვერ დავუთმეთ, თუმცა პირობა დავდეთ, რომ ერთ დღეს, რამდენიმე საათით, აუცილებლად შევხვდებით. ნუცი წავიდა. თამუნა არ დამხვდა. ჩემი 55-წუთიანი დაგვიანებით შეურაცხყოფილი აღარ დამელოდა. მეც მაღაზიებს გავუყევი. ჩემი და ნუცის ბავშვობას გამახსენდა... მე და ნუცი ერთად ვცეკვავდით. ჯგუფში ყველაზე ფუმფულა და საყავრელგოგოდ ითვლებოდა. ეს სიფუმფულე „სოლოების” ცეკვაში ხელს არ უშლიდა, არც მას, არც ჩვენს ქორეოგრაფს. ცეკვის გარდა მუსიკაზეც დადიოდა. უფრო სწორად, მუსიკა დადიოდა მასთან. მასწავლებელი სახლში მიდიოდა და ინდივიდუალურად ამეცადინებდა. პირველ გასტროლზე ერთ ნომერში მოვხვდით. ბულგარეთის დედაქალაქშივიყავით. სრულიად არაფერი მოსწონდა. არც ქალაქი, არც სასტუმრო, არც კერძები. სცენაც „რაღაცნაირი იყო“ და ვერ ცეკვავდა.დედას შვიდივე ღამეს ერთი და იმავე ტექსტით ურეკავდა, რომ „საშინელებებს“ აჭმევდნენ და შეიძლება მოწამლულიყო.აღშფოთებული ქეთინო მასწავლებელთან რეკავდა. მასწვლებელი სიტუაციას ნუცისთან არკვევდა და ასე გაგრძელდაეს “გაფუჭებული ტელეფონი” ერთ კვირას. ჩამოვედით. რამდენიმე დღეში,დეიდა ქეთინომ განაცხადა, ბავშვი მიმყავს, სწავლისთვის დრო აღარ რჩებაო. ასე დასრულდა ნუცისა და „ერისიონის“ ურთიერთობა. სწავლა გააგრძელა. 4 უცხო ენასა და კიდევ რამდენიმე საგანში მეცადინეობდა. ნელ-ნელა ჩვენი კონტაქტი გაწყდა. აბიტურიენტობის დროს ჩემი არჩევანით დაინტერესდა და რამდენიმეწილიანი პაუზის შემდეგ მაშინ შემეხმიანა. პირველ წელს სასურველ უნივერსიტეტში ვერ ჩააბარა. მომზადება გააგრძელა. შემდეგი წლისთვის უნივერსიტეტზე უფრო სასურველი გამოჩნდა - გათხოვდა. შვილი ჯერ არ უნდა. კარიერაში ხელს შეუშლის. ისევ არსადჩაუბარებია. გადაწყვიტა, სწავლა პირდაპირ უცხოეთში დაიწყოს. ფინანსურად პრობლემა არ აქვს. გიოს მამა გაუშვებს. (მამამთილი) უსაყავრლესი კაცია. წინა დაბადების დღეზე არც მეტი არც ნაკლები, მანქანა აჩუქა. ის და გიო ხშირად მოგზაურობენ. რაღაც, საკუთარი თავის ძიებაში არიან ორივე. სამსახურის დაწყება დედამ გადააწყვეტინა. უთხრა, თუ არ იმუშავებ, „დამახაზიაიკა“ გახდებიო. მამამთილის მეგობარმა თავის კომპანიაში მიიყვანა. „ძაან” მოტივირებულია და ზუსტად იცის, ყველაფერი გამოუვა. ნუცი ბედნიერია. დედაც. მამამთილი - ამაყი...ამ შემთხვევაში დაზარალებული მხოლოდ მამამთილის მეგობარია, რომელსაც დიდი ალბათობით, კომპანიაში გამოცდილი კადრი სჭირდება. იცის, რომ ნუცი მის მოთხოვნებს ვერ აკმაყოფილებს, მაგრამ ძმაკაცს უარს ვერ ეტყვის. თან ისეთ ძმაკაცს, ხვალ რომ შეიძლება თავად დასჭირდეს. ისიც იცის, რომ ამით არაკონკურენტულ გარემოს ქმნის. იმედს უცრუებს იმ ასობით ადამიანს, ვინც მის კომპანიაში მოსახვედრად ხუთგვერდიან CV-ებს აგზავნის. ენთუზიაზმს უქრობს იმ ათობით კვალიფიციურ თანამშრომელს, რომლებიც აგერ უკვე 5 წელია ხელფასზე 100 ლარის მომატებას ითხოვენ. პატივცემული იმასაც ხვდება, რომ მსგავსი მიდგომა ადრე თუ გვიან მისი პროდუქციის ხარისხზე უარყოფითად აისახება, მაგრამ არაფერს ცვლის. ახსენდება, რამდენი „ნუცი“ ჰყავს კომპანიაში და თავს უსიამოვნოდ აკანტურებს, მაგრამ ხვალ ახალ თანამშრომელს მაინც ნაძალადევად გაუღიმებს და ერთ-ორ „მამა-შვილურ“ რჩევასაც მისცემს. ნუცი ჩემი ამბითაც დაინტერესდა. ვერ მივხვდი, იმ მომენტში ამომივარდათავიდან ყველაფერი, თუ მართლა არაფერი მქონდა მოსაყოლი - „რავიცით“ შემოვიფარგლე. ერთ-ერთ მაღაზიაში შევდივარ. ვათვალიერებ ჩანთებს, კაბებს, მაისურებს. მაისურების სექციასთან კონსულტანტი მიახლოვდება. - ხომ არ დაგეხმაროთ? როგორ ზედას ეძებთ? - მე? მე ვეძებ დაკარგულ მოტივაციას, მპოვნელი დასაჩურდება...


text: 3 ივლისი — გრიგორიანული კალენდრის 184-ე დღე (ნაკიან წლებში – 185-ე დღე). წლის ბოლომდე დარჩენილია 181 დღე. დღის მოვლენები 324 : ადრიანოპოლისის ბრძოლაში კონსტანტინე I ლიცინიუსს ამარცხებს, რომელიც ბიზანტიიდან გაქცევით შველის თავს. 987 : ჰუგო კაპეტი საფრანგეთის მეფე ხდება, პირველი კაპეტინგების დინასტიიდან. 1250 : საფრანგეთის მეფე ლუი IX მეშვიდე ჯვაროსნული ლაშქრობისას ეგვიპტეში ბეიბერთა მამლუქების არმიამ შეიპყრო ფარისკურის ბრძოლაში. მას მოგვიანებით თავის გამოსყიდვა მოუხდა. 1754 : ფრანგების და ინდიელების ომი: ჯორჯ ვაშინგტონმა ფორტ-ნესესიტი ფრანგებს დაუთმო. 1778 : პრუსიამ ავსტრიას ომი გამოუცხადა. 1819 : აშშ-ში პირველი შემნახველი ბანკი გაიხსნა. 1841 : ინგლისელმა ასტრონომმა ჯონ ადამსმა განაცხადა პლანეტა ნეპტუნის აღმოჩენის შესახებ. 1848 : მონები გაათავისუფლეს დანიის ვესტ-ინდოეთში (ამჟამად აშშ-ის ვირჯინის კუნძულები). 1849 : ფრანგები რომში შევიდნენ რომის პაპი პიუს IX-ის დასაბრუნებლად. 1852 : აშშ-ის კონგრესმა ქვეყნის მეორე ზარაფხანა დააარსა სან-ფრანცისკოში, კალიფორნია. 1863 : აშშ-ის სამოქალაქო ომი - დასრულდა გეტისბურგის ბრძოლა. 1884 : დოუ ჯონსი აქციათა პირველ ინდექსს აქვეყნებს. 1890 : აიდაჰო გახდა აშშ-ს 43-ე შტატი. 1898 : ესპანეთის ფლოტი გაანადგურა აშშ-ის ძალებმა სანტიაგოსთან, კუბა, ესპანეთ-ამერიკის ომში. 1915 : თურქეთში ქაღალდის პირველი ფული გამოუშვეს. 1928 : პირველი ფერადი სატელევიზიო ტრანსლაცია განხორციელდა ლონდონში. გაყიდვაში გამოვიდა პირველი ტელევიზორები რომელიც 75 დოლარი ღირდა. 1936 : საბჭოთა კავშირში ჩამოყალიბდა საი (ГАИ). 1944 : მეორე მსოფლიო ომი - საბჭოთა ძალებმა ნაცისტებისგან მინსკი გაათავისუფლეს ოპერაცია ბაგრატიონში. 1954 :დიდ ბრიტანეთში საბარათე სისტემა გაუქმდა. 1962 : საფრანგეთმა ალჟირის დამოუკიდებლობა გამოაცხადა, ეს მოვლენა ეფუძნებოდა საყოველთაო რეფერნდუმის შედეგებს სადაც მოსახლეობის 75 % ალჟირის დამოუკიდებლობას დაუჭირა მხარი. 1964 : აშშ-ში მიიღეს კანონი რასობრივი სეგრეგაციის აკრძალვის შესახებ. 2004 : ტაილანდის დედაქალაქ ბანგკოკში გაიხსნა მეტრო. 2005 : ესპანეთში დაკანონდა ერთი სქესის წყვილთა ქორწინება. 2006 : ასტეროიდმა 2004 XP14 დედამიწას ძალიან ახლოს 432 308 კილომეტრის დაშორებით ჩაუარა. 2007 : განამ ახალი ვალუტა - განიური ცედი - შემოიღო. 2008 : 59 წლის შემდეგ ჩინეთსა და ტაივანს შორის ჩარტერული რეისები განახლდა. 2009 : ალჟირი, ნიგერი და ნიგერია ხელს აწერენ სამთავრობათშორისო შეთანხმებას ტრანს-საჰარის გაზსადენის შესახებ. 2013 : ეგვიპტის არმიამ პრეზიდენტი მოჰამედ მურსი გადააყენა, კონსტიტუციის მოქმედება შეაჩერა და პრეზიდენტის მოვალეობის შემსრულებლად ადლი მანსური დანიშნა. 2019 : დავიდ სასოლი ევროპის პარლამენტის პრეზიდენტად აირჩიეს. ამ დღეს დაბადებულნი 1423 : ლუი XI — საფრანგეთის მეფე (გ.1483) 1854 : იანაჩეკი, ლეოშ — ჩეხი კომპოზიტორი (გ.1928) 1883 : კაფკა, ფრანც — ავსტრიელი მწერალი (გ.1924) 1889 : ბალაბუევი, ანატოლი — ქართველი გეოფიზიკოსი. 1910 : ასტვაცატუროვი, არკადი — საბჭოთა ეპოქის მეცნიერი (გ.1975) 1962 : კრუზი, ტომ — ამერიკელი მსახიობი ამ დღეს გარდაცვლილნი 1908 : ჰარისი, ჯოელ ჩანდლერ — ამერიკელი მწერალი (დ.1848) 1918 : მეჰმედ V — ოსმალეთის იმპერიის 35-ე სულთანი (დ.1844) 1963 : იოანე XXIII — რომის პაპი (დ.1881) 1971 : მორისონი, ჯიმ — ამერიკელი მუსიკოსი (დ.1943) მსოფლიოს ქვეყნების დღესასწაულები ბელორუსი - დამოუკიდებლობის დღე. ვირჯინია - ემანსიპაციის დღე. საეკლესიო დღესასწაულები მართლმადიდებელი ეკლესია აღნიშნავს შემდეგი წმინდანების ხსენების დღეს: მეთოდე პატარელი ინა, პინა და რიმას უხრწნელი ნაწილების გადასვენება ალუშტაში არისტოკლე ხუცესი, დიმიტრი დიაკონი და ათანასე წიგნისმკითხველი ლევკი აღმსარებელი კალისტე I იხილეთ აგრეთვე სხვა თვეები 0703


Mariam arsanidze'ს ბლოგი - Qwelly Mariam arsanidze'ს ბლოგი (11) თარიღი/დრო: ივნისი 12, 2015 წელი. 5:03pm — 2 კომენტარი თარიღი/დრო: ნოემბერი 3, 2012 წელი. 9:30pm — 3 კომენტარი საქართველოვ, ქართველთ გმირთა სისხლით ნაბანო, მინდა, რომ ცრემლის წვიმით მიწა დავნამო, საქართველოვ, დედასავით ტკბილო,ლამაზო მინდა, რომ გულში ჩაგიკრა და დიდად გაამო. მამულო ჩემო ქართველთ გვაქვს გულში ვარამი, ქარს გავატანეთ წარსულის დიდება და დიდი ამაგი,... თარიღი/დრო: აგვისტო 31, 2012 წელი. 9:42pm — 1 კომენტარი მინდა ცხოვრება იმ ზღაპარს... თარიღი/დრო: აგვისტო 30, 2012 წელი. 5:00pm — არ არის კომენტარები


ქორწილი ბაკურიანში ⋆ Ori wedding agency ქორწილი ბაკურიანში from USD ცნობილი სამთო-სათხილამურო კურორტი ბაკურიანი მდებარეობს თბილისიდან 180 კილომეტრის მოშორებით ბორჯომის ხეობაში, 1800 მეტრის სიმაღლეზე და გარსშემორტყმულია დიდი კავკასიონის ქედით. უბრალოდ წარმოიდგინეთ პატარა დასახლება, რომელიც მდებარეობს ზღვის დონიდან დაახლოებით 1700 მეტრ სიმაღლეზე, მისი ლამაზი და დიდებული მთებით და წიწვოვანი ტყეებით. მაღალმთიანი სუფთა ჰაერი, წიწვოვანი ტყეები და საოცარი ხედები – ეს ყველაფერი გელოდებათ ბაკურიანში! ბაკურიანი ცნობილია, როგორც ზამთრის სათხილამურო კურორტი, მაგრამ არც თუ ისე ბევრმა იცის, რომ ბაკურიანის შესანიშნავი კლიმატი და შეუდარებელი სილამაზე აქტუალურია სეზონის ნებისმიერ დროს. აქ თითქმის სულ ანათებს მზე და ამიტომაც ადგილობრივი მცხოვრებლები ეძახიან მას „მზის ველს“. არანაკლებ ლამაზია ბაკურიანი თბილი თვეების დროს, როდესაც ბუნება იწყებს გაღვიძებას და აყვავებას. ასეთ დროს ბაკურიანი ნამდვილად ზღაპრულია. ამ ულამაზეს ადგილას გატარებული ყოველი წუთი დარჩება თქვენი ცხოვრების საუკეთესო მოგონებად და დაუვიწყარ დღესასწაულად. კავკასიის მთების სილამაზე მოგხიბლავთ, მოგაჯადოებთ და სამუდამოდ გაამყარებს შემდგარ კავშირს! თბილისიდან აღნიშნულ ლოკაციამდე გზის სავალი დრო შეადგენს დაახლოებით 3 საათს. მოედანი ბაკურიანის ხედით თუ თქვენ არ გეშინიათ სიმაღლის და სურვილი გაქვთ თქვენი ცერემონია იყოს თავგადასავლებით სავსე, ასეთ შემთხვევაში ჩვენ გთავაზობთ ქორწილის.... თუ თქვენ არ გეშინიათ სიმაღლის და სურვილი გაქვთ თქვენი ცერემონია იყოს თავგადასავლებით სავსე, ასეთ შემთხვევაში ჩვენ გთავაზობთ ქორწილის ცერემონიის ჩატარებას მთებში, საიდანაც იშლება ბაკურიანის ხედი. მთის სუფთა ჰაერი, რომელიც გარშემორტყმულია წიწვოვანი ტყეებით. ეს ყველაფერი გელით, ამ ულაამზეს ადგილას. სასტუმრო Terrace 8 by Mgzavrebi-ს ტერასა სასტუმრო Terrace 8 by Mgzavrebi ბაკურინში სათხილამურო კურორტის ცენტრში. მისი ფართე ხის ტერასიდან იშლება ულამაზესი მთის მხატვრული პანორამა.... სასტუმრო Terrace 8 by Mgzavrebi ბაკურინში სათხილამურო კურორტის ცენტრში. მისი ფართე ხის ტერასიდან იშლება ულამაზესი მთის მხატვრული პანორამა და ლამაზი საკურორტო სახლები. აქ შესაძლებელია საქორწინო ცერმონიის ჩატარება ნებისმიერ სტილში და ახალი ოჯახის შექმნის აღნიშვნა. ვახშამი სასტუმრო Terrace 8 by Mgzavrebi-ის ტერასაზე სასტუმრო Terrace 8 by Mgzavrebi საქორწილო ცერემონიის ვახშმისთვის გთავაზობთ მყუდრო რესტორანს, რომელიც გაწყობილია ლოფტის სტილში, პანორამული ფანჯრებით, ბაკურიანის.... სასტუმრო Terrace 8 by Mgzavrebi საქორწილო ცერემონიის ვახშმისთვის გთავაზობთ მყუდრო რესტორანს, რომელიც გაწყობილია ლოფტის სტილში, პანორამული ფანჯრებით, ბაკურიანის ხედით და მას, ასევე გააჩნია ღია ტერასა, რომელიც ქმნის შესანიშნავ რომანტიულ ატმოსფეროს. ვახშამი Bakuriani Inn-ში ფასში შედის: ცივი და ცხელი კერძები, ცომეული, ძირითადი კერძების რამოდენიმე სახეობა, არაალკოჰოლური სასმელები, ჩამოსასხმელი ღვინო, რომელიც ერთ ადამიანზე.... ფასში შედის: ცივი და ცხელი კერძები, ცომეული, ძირითადი კერძების რამოდენიმე სახეობა, არაალკოჰოლური სასმელები, ჩამოსასხმელი ღვინო, რომელიც ერთ ადამიანზე გათვლილის 0,75ლიტრი. სპა-სასტუმრო "მგზავრები ბაკურიანი" მდებარეობს დაბა ბაკურიანის სათხილამურო ტრასებთან და გარემოცულია მთის ხედებით, ზღის დონიდან 200მეტრის სიმღლეზე. სტუმრების განკარგულებაშია.... სპა-სასტუმრო "მგზავრები ბაკურიანი" მდებარეობს დაბა ბაკურიანის სათხილამურო ტრასებთან და გარემოცულია მთის ხედებით, ზღის დონიდან 200მეტრის სიმღლეზე. სტუმრების განკარგულებაშია ოთახი თხილამურების შესანახად, საბავშვო სათამაშო მოედანი, რესტორანი, ბარი და უფასო კერძო ავტოსადგომი სასტუმროს ტერიტორიაზე. სასტუმრო მოიცავს თანამედროვე ნომრებს, ელეგანტურად გაწყობილ ავეჯს არაქალაქური სტილში. სტუმრებს აქვთ საშუალება ისარგებლონ ფართო არხებისა და თამაშების მქონე ბრტყელ-ეკრანიანი ტელევიზორით. სასტუმრო Crystal მდებარეობს ბაკურიანის რკინიგზის სადგურთან 5 წუთის მანძილზე. სასტურმოს ნომრებს გააჩნია ხის იატაკი, ნომრები მოიცავს ტელევიზორს DVD-პლეერით,.... სასტუმრო Crystal მდებარეობს ბაკურიანის რკინიგზის სადგურთან 5 წუთის მანძილზე. სასტურმოს ნომრებს გააჩნია ხის იატაკი, ნომრები მოიცავს ტელევიზორს DVD-პლეერით, მინი ბარსა და სეიფს. სააბაზანო ოთახებში დამონტაჟებულია დუშ კაბინა. ყველა ნომერში უზრუნველყოფილია ხალათებითა და ჩუსტებით. აქტიური დასვენების მოყვარულთათვის სასტურმოს გააჩნია საცურაო აუზი და საბილიარდო ოთახი, ასევე პერსონალი ვინც უზრუნველყოფს თხილამურების შენახვას, ხოლო ზაფხულობით აქ შესაძლებელია ცხენზე ჯირითი. ბავშვებს შეუძლიათ ითამაშონ სპეციალურ ოთახში ან მოედანზე. სასტუმრო BM Plaza სასტუმრო BM Plaza მდებარეობს ბაკურიანში, სათხილამურო ტრასასთან ახლოს. სასტუმროს გააჩნია რესტორანი სადაც მზადდება ევროპული და ადგილობრივი კერძები. სასტუმროს.... სასტუმრო BM Plaza მდებარეობს ბაკურიანში, სათხილამურო ტრასასთან ახლოს. სასტუმროს გააჩნია რესტორანი სადაც მზადდება ევროპული და ადგილობრივი კერძები. სასტუმროს ნომრები მოიცავს მისაღებ ოთახს, ბრტყელ ეკრანიან ტელევიზორს სატელიტური არხებით, საკუთარ სააბაზანო ოთახს უფასო კოსმეტიკური საშუალებებით. ყველა ნომერს გააჩნია საკუთარი მაცივარი. სასტუმრო BM Plaza სტუმრებს უმასპინძლდება კონტინეტალური საუზმით, ხოლო განსატვირთად და დასასვნებლად მას გააჩნია ლამაზი ტერასა. სასტუმრო Kokhta Plaza სასტუმრო Kokhta Plaza სათხილამურო საკურორტო სასტუმროა, რომელიც მდებარეობს ბაკურიანთან 3 კილომეტრის მოშორებით. ამ ოთხვარსკვლავიან სასტუმროს ყველა ოთახი უზრუნველოყოფილია.... სასტუმრო Kokhta Plaza სათხილამურო საკურორტო სასტუმროა, რომელიც მდებარეობს ბაკურიანთან 3 კილომეტრის მოშორებით. ამ ოთხვარსკვლავიან სასტუმროს ყველა ოთახი უზრუნველოყოფილია უფასო Wi-Fi-ით და მთის ულამაზესი ხედით. სასტუმროს ნომრები მოიცავს მისაღებ ოთახს, ბრტყელ ეკრანიან ტელევიზორს სატელიტური არხებით, საკუთარ სააბაზანო ოთახს უფასო კოსმეტიკური საშუალებებით და დუშ კაბინებს.


2021 წელს პირველი იუსტიციის სახლი გარდაბანში გაიხსნება - 1TV 2021 წელს პირველი იუსტიციის სახლი გარდაბანში გაიხსნება. ამის შესახებ ინფორმაციას საქართველოს იუსტიციის სამინისტრო ავრცელებს. უწყების ცნობით, ქვეყანაში არსებული კოვიდპანდემიის გამოწვევის საპასუხოდ, იუსტიციის სამინისტრო აგრძელებს მასშტაბურ ინფრასტრუქტურულ პროექტებზე მუშაობას. მათივე ინფორმაციით, იუსტიციის სახლის გარდაბნის ფილიალის მშენებლობა დასკვნით ფაზაშია და მომხმარებლის მიღებას ის უკვე მიმდინარე წლის გაზაფხულიდან შეძლებს. გარდაბანში მიმდინარე მშენებლობა იუსტიციის მინისტრის მოადგილე სოსო გიორგაძემ დაათვალიერა. „საქართველოს მასშტაბით სერვისების ხელმისაწვდომობის გეოგრაფიული არეალის გაფართოება და სამუშაო ადგილების შექმნა პანდემიით გამოწვეული ეკონომიკური პრობლემების დაძლევის კუთხით განსაკუთრებით მნიშვნელოვანია. სერვისების მიმწოდებელი ძველი საბჭოთა ინფრასტრუქტურის ჩასანაცვლებლად, მუშაობა იუსტიციის სამინისტრომ 2013 წლიდან დაიწყო. დღეს საქართველოში მხოლოდ 13 რაიონული ცენტრია, სადაც სერვისები კვლავ ძველ შენობებში გაიცემა. ახალი იუსტიციის სახლის ან საზოგადოებრივი ცენტრის მშენებლობა ყველა ასეთ ქალაქსა თუ სოფელშია დაგეგმილი. 10 რაიონში მშენებლობისთვის მიწის ნაკვეთი უკვე შერჩეულია და პროექტიც მზადაა. დღეისათვის მთელი ქვეყნის მასშტაბით 25 იუსტიციის სახლი და 85 ცენტრი ფუნქციონირებს. იუსტიციის სახლის 450-ზე მეტი სერვისით სარგებლობა გარდაბნის მცხოვრებთ უკვე გაზაფხულზე შეეძლებათ. გარდაბნის იუსტიციის სახლში ქორწინების მსურველი წყვილებისთვის ქორწინების სახლიც განთავსდება და ნებისმიერ წყვილს ექნება საშუალება, ქორწინების რეგისტრაცია საზეიმო ცერემონიალის თანხლებით დაგეგმოს დახვეწილი დიზაინის მქონე ქორწინების სახლში, სადაც მათ სპეციალური საქორწინო-სადღესასწაულო დეკორაციით გაფორმებული სივრცე დახვდებათ. გარდაბნის ფილიალი მეოთხე იუსტიციის სახლი იქნება, რომელიც ქვემო ქართლის რეგიონში გაიხსნება. აღსანიშნავია, რომ რეგიონში, კერძოდ, ქალაქებში – რუსთავში, მარნეულსა და ბოლნისში – უკვე ფუნქციონირებს იუსტიციის სახლის ფილიალები. გარდაბნის იუსტიციის სახლის მშენებლობა არქიტექტორ ლევან კაკაურიძის პროექტით ხორციელდება. შენობის ფართი 1 000-მდე კვადრატული მეტრია. მისი მშენებლობა 2019 წლის 25 ოქტომბერს დაიწყო. ფილიალში 17 პირი დასაქმდება. იუსტიციის სახლები შენდება, ასევე, წყალტუბოში, ხაშურსა და სამტრედიაში. 2013 წლიდან დღემდე იუსტიციის სახლებს 13 ახალი ფილიალი შეემატა. 450-ზე მეტი სერვისით სარგებლობა უკვე ზუგდიდის, ფოთის, თიანეთის, ყაზბეგის, ბორჯომის, ლაგოდეხის, ონის, ახალქალაქის, მარტვილის, სენაკის, ხონის, ბოლნისისა და ქარელის მცხოვრებთაც შეუძლიათ. ამჟამად საქართველოს სხვადასხვა რეგიონში 25 იუსტიციის სახლი უწყებისთვის ჩვეული მაღალი სტანდარტით 35 მილიონზე მეტ მომხმარებელს ემსახურება“, – ნათქვამია სამინისტროს ინფორმაციაში.


source: CulturaX

text: ფაუსტი - მარადიული მეტაფორა ფაუსტი ადამიანობის მეტაფორაა, წიგნი საკუთარი თავის ძლევაზე, დამარცხებასა და გამარჯვებაზე, ან, უფრო სწორად, დამარცხებით გამარჯვებაზე, ეს ცნობილი ფოლკლორული მოტივი კაცზე, რომელმაც სული ეშმაკს მიჰყიდა, ბევრ ნაწარმოებშია გამოყენებული, მათ შორის, მსოფლიო ლიტერატურის ნამდვილ შედევრებში. "გოეთეს "ფაუსტი" არის ნამდვილად კლასიკური ნაწარმოები, მაგრამ იდეა არის ისტორიული და როგორც ჩანს ყოველ აღსანიშნავ ისტორიულ ეპოქას ეყოლება საკუთარი "ფაუსტი" წერს სიორენ კირკეგორი, თუმცა, გოეთემ "ფაუსტი" მწვერვალად, განუმეორებელ მეტაფორად აქცია, თავისი შემოქმედების გვირგვინად. გოეთე "ფაუსტის" საკუთარ ვერსიას 60-ზე მეტი წლის განმავლობაში წერდა, შედეგად მან შექმნა წარმოუდგენელი მასშტაბის ეპიკური ტილო, სადაც ავტორმა თავი მოუყარა ქრისტიანულ, შუა საუკუნეების, რომაულ, აღმოსავლურ, ელინურ პოეზიას, ფილოსოფიასა და ლიტერატურას. "ფაუსტის" პირველი ნაწილი 1810 წელს გამოქვეყნდა, მეორე - 22 წლის შემდეგ. რა იცვლება მას შემდეგ, რაც ფაუსტი მეფისტოფელს ხვდება, ლიტერატურაში ერთ-ერთი ყველაზე ცნობილი დიალოგი იმართება. მეფისტოფელს ამ თამაშით სურს ადამიანის უსუსურობა, სისუსტე დაამტკიცოს: " მოკრძალებული სიმართლეა, გაჭრილად თქმული. ეს – თქვენი მოდგმა ყელყელაობს, ადამიანი, რეგვენი თავი მთლიანობა ჰგონია სრული. მე ნაწილი ვარ ნაწილისა, იმ პირვანდელი ყოვლის ნაწილი, იმ ბნელისა, ვინც შვა ნათელი, ყინჩი ნათელი, დედაღამეს რომ ეჭიფხება, რომ ედავება სივრცესა და ძველ ხელმწიფებას. მაგრამ ფუჭია, რასაც ომობს თავგადაკლული, რადგან სხეულთა ზედაპირზე რჩება გაკრული. მათით ლამაზობს, მათით არის, თუ არის მნათი, მათგან მოდენს და გზაც აგრეთვე ეხშობა მათით. მათთან ერთადვე, იმედია, მალე გაქრება, სრულად მოუწევს არყოფნაში ჩაარაფრება." დავით წერედიანის თარგმანი ფაუსტი მისგან მაცდურ წინადადებას იღებს - ყველაფერი სულის ნაცვლად, სურვილებსა და შესაძლებლობებზე შეუზღუდავი წვდომა, მრავალფეროვანი, სავსე, წარმოუდგენელი სიცოცხლე, ძალაუფლება, ფული, ცნობისმოყვარეობა, კითხვებზე პასუხის მიღება. სამაგიეროდ - სიკვდილის მერე მისი სული ეშმაკისაა. და აი, საბედისწერო მოლაპარაკება შედგა! იწყება დიდი თავგადასავალი, გზად სიყვარულიცაა, მშვენიერი გრეტხენი თავდავიწყებით შეიყვარებს ფაუსტს, თავის ცხოვრებას უძღვნის და თავსაც სწირავს. თუმცა სულს არა, სული გრეტხენს სიყვარულისთვის აქვს მიძღვნილი, ამიტომაც იქნებ სწორედ მისი სიყვარული შველის ფაუსტს, როდესაც მეფისტოფელი თავის საკუთრებას - ფაუსტის სულს ითხოვს. ეს წიგნი ადამიანის უკვდავებასა და ძალაზეა, ადამიანის ყოვლისშემძლეობაზე, ღვთიურისკენ სწრაფვაზე, მის გონსა და წარმოუდგენელ შესაძლებლობებზეა. როგორ ახერხებს ფაუსტი მაშინაც კი, როცა სული გაყიდული აქვს, არ დაკარგოს ღვთიური და ადამიანური ნაპერწკალი, არ დამარცხდეს, გაიმარჯვოს ყველაზე დიდ ბრძოლაში. "ძველთაგან თქმულა, ვერ ეწევი მიზანს სასურველს, თუ არ მღვიძარებ, დღიდან დღემდე თუ არ იურვი. თავისუფლებას და სიცოცხლეს ის იმსახურებს, ვინც იგი ბრძოლით მოიპოვა ყოველდღიურით. და ებრძვის საფრთხეს, თუ ცალ-ცალკე, თუ დარაზმული, ყმაწვილი კაციც, მოწიფულიც და ხანდაზმულიც. ასეთი მინდა რომ ვიხილო ახალი ტომი, თავისუფალი, თავისუფალ მიწაზე მდგომი. მაშინ, ო, მაშინ გულავსილი, მძლავრი, ხმიერი, "შეყოვნდი, წამო", შევძახებდი, "ხარ მშვენიერი"! და ვირწმუნებდი: ჩემი კვალი მუდამ იქნება, სამარადისოდ ეონებში არ დაინთქმება. ბედნიერების მოლოდინით, უხინჯო შვებით, ამ უზენაეს წამს შევხარი! წინასწარ ვტკბები! " - ეს ფაუსტის ბოლო სიტყვაა, სიტყვა, რომელიც მისი გამარჯვების მანისფესტად იქცევა. ეშმაკი დამარცხებულია, ადამიანმა კვლავ გაიმარჯვა! როგორც უკვე აღვნიშნეთ, გოეთე "ფაუსტს" დიდი ხნის განმავლობაში წერდა, ესეც ადამიანური შესაძლებლობების გამარჯვებაა, წარმოუდგენელი შესაძლებლობების, ისევე, როგორც ნაწარმოების ქართული, კონგენიალური თარგმანი, რომელსაც დიდმა ქართველმა მთარგმნელმა, დავით წერედიანმა თითქმის მთელი ცხოვრება მიუძღვნა და ქართველ ხალხს ამ შედევრის შესაფერისი, სრულყოფილი თარგმანი დაუტოვა.


საფრანგეთის პრეზიდენტის ვიზიტისათვის გულიანად და საფუძვლიანად ემზადებოდა სააკაშვილი, აღმასრულებელი ხელისუფლება, ადმინისტრაციული ორგანოები, ქვეყნის რეგიონების ხელმძღვანელები, სხვები და სხვები, მათ შორის „სააკვიზიები“, „სააკპრესა“, „სააკინფორმები“, მოცეკვავე და მოხტუნავე ქართველობა და რაც მთავარია, ეგრეთ წოდებული კოორდინატორები - უბნებისა და სახლების, რომლებიც სულში უძვრებიან მათ „სამწყემსოში“ მცხოვრებ მოსახლეობას.


ბაბილონის ტყვეობა ბაბილონის ტყვეობა ან ბაბილონის წარმოტყვევნა (ივრ.. גָּלוּת בָּבֶל) — ებრაელი ხალხის ისტორიის პერიოდი ძვ.წ. 598 წლიდან 539 წლამდე. ებრაელთა მნიშვნელოვანი ნაწილის, იუდეის სამეფოს მოსახლეობის იძულებითი წესით გადასხელებების მთელი სერიის კრებითი სახელწოდება, ბაბილონის მეფე ნაბუქოდონოსორ II–ის მმართველობის დროს. ეს გადასახლებები მიმდინარეობდა 16 წლის მანძილზე (ძვ.წ. 598—582 წ.წ.) და წარმოადგენდა იუდეაში ანტიბაბილონური აჯანყების საწინააღმდეგო, სადამსჯელო ღონისძიება 1000 ს. ამ პერიოდში დასრულდა სპარსეთის მეფის კიროს დიდის დაპყრობების შემდეგ იუდეაში ებრაელთა ნაწილის დაბრუნება. ბაბილონის ტყვეობამ გამოიწვია დიდი ებრაული დიასპორის შექმნა, რაც გახდა ებრაელთა ეროვნულ–რელიგიური განვითარების გარდამტეხი მოვლენა. სექციების სია ბაბილონის ტყვეობა და სპარსეთის ბატონობა[რედაქტირება | წყაროს რედაქტირება] ესწრაფოდა რა, ეგვიპტესთან მოსაზღვრე მიწების უსაფრთხოებას, ძვ.წ. 586 წელს, იუდეის შემდგომი აჯანყებისას, ბაბილონის მეფე ნაბუქოდონოსორ II–მ დაიპყრო და გაანადგურა იერუსალიმი. ამასთან, გაანადგურა იაჰვეს ტაძარი (სოლომონის ტაძარი). ბაბილონელებმა ქვეყნიდან გაიყვანეს უზარმაზარი რაოდენობის ტყვეები, რაც შეადგენდა ქვეყნის მთელი მოსახელობის ერთ მეათედს. ტყვეთა შორის იყო იუდეის მეფე სედეკია (ციდკიაჰი), რომელიც ცდილობდა ტყვეობიდან თავის დაღწევას გაქცევის გზით. იუდეის სახელმწიფოებრიობა განადგურდა და ებრაელთათვის დაიწყო დიდი ტყვეობა, რომელიც თითქმის 70 წელი გაგრძელდა. ახალ–ბაბილონური სამეფოს შემადგენლობაში ებრაელმა გადასახლებულებმა შექმნეს ნაციონალური ჯგუფები სამშობლოს არდავიწყების და მასთან კავშირის შენარჩუნების მიზნით. 556 წელს ბაბილონი მეფე გახდა ნაბონიდი. მისი მმართველობა გამოირჩეოდა იმით, რომ ცდ 1000 ლობდა შეესუსტებინა სამოქალაქო–სატაძრო საზოგადოებების გავლენა ბაბილონში და თავის ძირითად დასაყრდენად ექცია თანამემამულე არამეველები. ამ მიზნით მან სახელმწიფოში რელიგიური რეფორმაც კი გაატარა. ამ პოლიტიკამ დაასუსტა სახელმწიფო. როდესაც სპარსეთის მეფე კიროს II შეიჭრა ბაბილონში, მოსახლეობა მას შეხვდა როგორც განმათავისუფლებელს. ბაბილონის სამეფო დაემორჩილა სპარსეთს და შევიდა აქემენიდების იმპერიაში, როგორც ავტონომიური ერთეული. კიროს დიდის ეპოქა[რედაქტირება | წყაროს რედაქტირება] კიროს II ცდილობდა რა ბაბილონის სამეფოში მოსახლეობის მხარდაჭერა მოეპოვებინა, გამოიჩინა ხალხთა მიმართ შემწყნარებლობა და მფარველობა. კერძოდ, თავისი მეფობის პირველ წელს მან გამოსცა ედიქტი, რომ 1000 ლითაც ნებას რთავდა ბაბილონში დეპორტირებულ ებრაელებს უკან, სამშობლოში დაბრუნებულიყვნენ. როგორც წინასწარმეტყველ ეზდრას წიგნი გვაუწყებს, კიროსის ედიქტის შემდეგ იუდეაში გაემგზავრა 42360 ადამიანი. ამან შესაძლებელი გახადა იერუსალიმის ტაძრის აღდგენა, რომლის მშენებლობა დასრულდა ძვ.წ. 516 წელს. მრავალმა ებრაელმა საჭიროდ ჩათვალა დარჩენილიყო შუამდინარეთში


source: fineweb

text: კარატი კარატი, ძვ. ბერძნული წონის ერთეული; შუა საუკუნეებში გავრცელებული იყო ახლო და შუა აღმოსავლეთის ქვეყნებშიც. ბერძნულ–რომაული კარატი უდრიდა 0,189 გ, ეგვიპტური - 0,196 გ. საქართველოში დამკვიდრდა XI -XVII საუკუნეებში კერატის და XVII-XVIII საუკუნეებში ყირათის სახელწოდებით. კერატი შედიოდა დრამის წონით სისტემაში და მისი 1/12–ს, ანუ 1,212 გ იყო. ყირათი შეადგენდა მისხლის 1/24-ს, ანუ 0,192 გ. კარატი არის ასევე ძვირფასი ქვების მასის საზომი. 1907 წელს პარიზის საერთაშორისო კონვენციის განსაზღვრით კარატი უდრის 200 მგ ან 2•10ˉ4 კგ. ზოგ ქვეყანაში აღნიშნავს ასევე ძვირფასი ლითონების შენადნობთა სინჯს. ლიტერატურა[რედაქტირება] - ჯაფარიძე გ., ქსე, ტ. 5, გვ. 393, თბ., 1980


text: იულიუსისეული პერიოდი იულიუსისეული პერიოდი — 7980 წელი ხანგრძლივობის დროის შუალედი, რომელსაც იყენებენ სხვადასხვა ასტრონომიული და ქრონოლოგიური გამოთვლებისათვის. იულიუსისეული პერიოდი უმცირესი ჯერადია 3 ციკლისა (7980=28·19·15): მზის 28-წლიანი ციკლისა, რომლის განმავლობაში კვირის დღეების სახელწოდებები უბრუნდება თვის ერთსა და იმავე რიცხვებს; მთვარის 19-წლიანი მეტონის ციკლისა, რომლის მთვარის ფაზები ემთხვევა თვეების ერთსა და იმავე რიცხვებს, და ე. წ. რომის ინდიქტიონის 15-წლიანი პერიოდისა, რომლის გავლის შემდეგ რომის იმპერიაში ახდევინებდნენ განსაკუთრებულ გამოსაღებს. 1583-იდან ფრანგი მეცნიერის ჟოზეფ სკალიგერის ინიციატივით შემოღებულია დროის აღრიცხვა ე. წ. იულიუსის დღეებით. ამგვარი აღრიცხვის საწყისია ძვ. წ. 4713 წლის 1 იანვარი შუადღე გრინვიჩის (მსოფლიო) დროით (ეს წელი პირველი წელი იყო ყველა ციკლისათვის). ასტრონომიაში ზოგიერთი დაკვირვების თარიღს გამოსახავენ იულიუსის დღეები. მაგ., 1976 წლის 2 აგვისტო დღის 3 საათს შეესაბამება 2442993,125 იულიუსის დღე. იულიუსისეული პერიოდის შესაბამისი დღეები მოცემულია ასტრონომიულ წელიწდეულებში და კალენდრებში. ლიტერატურა[რედაქტირება] - ქსე, ტ. 5, გვ. 276, თბ., 1980


text: კლიმატის ცვლილება კლიმატის ცვლილება — დედამიწის კლიმატური რხევა, რომელიც ვლინდებოდა ან ვლინდება დედამიწის ზედაპირის სხვადასხვა რეგიონსა თუ რაიონში. წარსულში გლობალური კლიმატური ცვლილებები შეეხო დედამიწის ხმელეთის დიდ უბნებს; ცვლილებები თანადროულ დროშიც გრძელდება. დედამიწის კლიმატური ისტორია მეტად მრავალფეროვანია და მოიცავს ასობით მილიონ წელს. სექციების სია - 1 უძველესი ხანა - 2 კლიმატის ცვლილება პალეოზოურში - 3 კლიმატის ცვლილება მეზოზოურში - 4 კლიმატის ცვლილება კაინოზოურში - 5 კლიმატის ცვლილება ისტორიულ დროში - 6 კლიმატის ცვლილება ინსტრუმენტალური დაკვირვების ფონზე - 7 კლიმატის ანთროპოგენური ცვლილება - 8 კლიმატის შეცვლის ფაქტორები - 9 იხილეთ აგრეთვე - 10 რესურსები ინტერნეტში - 11 ლიტერატურა - 12 სქოლიო უძველესი ხანა[რედაქტირება] დედამიწის ყველაზე პირველი ევოლუციური ეტაპების დროს, მისი წარმოშობის დასრულებისა და ბირთვის ფორმირების შემდეგ, მოხდა მაგმატიზმის აქტიური გამოვლინება და ნაწილობრივ ვულკანიზმის გაღვივება, რასაც მოჰყვა მანტიის დეგაზაცია და ატმოსფეროსა და ჰიდროსფეროს ფორმირება. არქეულში მსოფლიო ოკეანე, როგორც ჩანს, დედამიწას ფარავდა ან მთლიანად, ან უდიდეს ნაწილში მაინც. ატმოსფერო თავის ევოლუციის პირველ სტადიაზე მეთანისგან შედგებოდა, CH4, H2, N2, NH დამატებებით; იმ დროს ჟანგბადს ატმოსფერო არ შეიცავდა. არქეულში გამყინვარების ფართო გავრცელების ნიშნები არ შეიმჩნეოდა. დედამიწის კლიმატი ზონალურობით ხასიათდებოდა და იმდროინდელი ჰავა თბილი იყო. გვიანდელ არქეულში (2,7 - 2,9 მლრდ. წლის წინ) პირველად გაჩნდა მიკროსკოპული ერთუჯრედიანი წყალმცენარეები, რომლებსაც შეეძლოთ განეხორციელებინათ ჟანგბადისაგან გამოყოფილი თავისუფალი წყლების შედეგად შექმნილი ორგანული ნივთიერებების ფიტოსინთეზი. ჟანგბადი აჟანგებდა ამიაკსა და აზოტს. შედეგად, გვიანდელ პროტეროზოურში (2,6-1,95 მლრდ. წლის წინ) დაიწყო ატმოსფეროს ევოლუციის მეორე სტადია. ამ დროს ატმოსფეროს ძირითადი კომპონენტი ხდება აზოტი N2, ხოლო მეტად მნიშვნელოვანი ნაზავი გახდა CO2 და Ar. დაახლ. 1,8 მლრდ. წლის წინ დაიწყო ჟანგბადის სწრაფი განვითარება, რასაც მოჰყვა ატმოსფეროში მისი შენაზავების მომატება. ამ სტადიიდან დაწყებული იწყება ატმოსფეროს განვითარების მესამე სტადია. ამ დროიდან მოყოლებული ატმოსფეროში იზრდებოდა ჟანგბადის პარციალური წნევა და უახლოვდებოდა იგი თანამედროვე მნიშნველობას. არქეულში გაბატონებული თბილი კლიმატი იცვლება შედარებით ცივი კლიმატით. ქვედა პროტეროზოურში შესაძლოა მოხდა გამყინვარებაც, თუმცა მისი გავრცელების შესახებ ცნობები ჯერ-ჯერობით არ მოიპოვება. გეოლოგიური ისტორიის ხანგრძლივი დროის მანძილზე (დაახლოებით 2,1 და 1,0 მლრდ. წლის წინ) დედამიწაზე გამყინვარებას ადგილის არ ქონია, რაც გვაფიქრებინებს, რომ იმ დროს კლიმატი თბილი იყო. გვიანდელ პროტეროზოულში აღინიშნება გამყინვარების კვალი, რომელიც სამ სტადიად იყოფა. გამყინვარების გამომწვევი მიზეზი კი გლობალური დათბობა იყო. კლიმატის ცვლილება პალეოზოურში[რედაქტირება] პალეოზოურის დასაწყისი (570 მლნ. წლის წინ) თბილი კლიმატით ხასიათდებოდა. ხმელეთის ძირითადი მასები თავმოყრილი იყო ტროპიკულ და ზომიერ განედებში; სამხრეთ და განსაკუთრებით ჩრდილოეთ პოლუსი ოკეანით იყო დაფარული, რაც როგორც ჩანს, ყინულის წარმოქმნას ხელს უშლიდა. კლიმატის აცივება, რომელმაც გამოიწვია მასიური გამყინვარება, დაფიქსირებულია დაახლოებით 450 მლნ. წლის წინ (გვიანდელ ორდოვიციულში). ამ დროისათვის ხმელეთის ზედაპირზე მოხდა კონტინენტური ფილაქნების მნიშვნელოვანი გადაადგილებები. გვიანდელ ორდოვიციულში სამხრეთ პოლუსი იმყოფებოდა თანამედროვე საჰარის ტერიტორიაზე. აქვე განვითარდა დიდი სისქის გამყინვარება, რომლის მყინვართა ფარები სისქეში 2 კმ-ს აღწევდა. გამყინვარება საგრძნობლად ასიმეტრიული იყო და მოიცავდა სამხრეთ ნახევარსფეროს ტერიტორიას და განთავსებული იყო გონდვანაზე. სილურულ ეპოქაში (440 მლნ. წლის წინ) დედამიწის საშუალო ტემპერატურამ საგრძნობლად მოიმატა და მიუახლოვდა 20° გრადუსს, რაც თანამედროვე საშუალო ტემპერატურას 5 გრადუსით აღემატება. კლიმატი თბილი იყო. დათბობა მიმდინარეობდა დევონურ პერიოდშიც (ე.ი. 400-იდან 350 მლნ. წლის წინ). ამ ეპოქაში დედამიწის საშუალო ტემპერატურამ 25° გრადუსს მიაღწია (ე.ი. დღევანდელ ტემპერატურასთან შეადარებით 10° გრადუსით გაიზარდა). ბევრ რაიონში ფართოდ განვითარდა მცენარეული საფარი, კლიმატმა მიიღო ტროპიკული ხასიათი. ასეთივე პირობები შენარჩუდა ადრინდელ კარბონულშიც: პლანეტაზე გაბატონებული იყო ნოტიო ტროპიკული კლიმატი, დედამიწის საშუალო ტემპერატურა ისევ 25° გრადუსს ეთანასწორებოდა. კარბონულში ხდებოდა თანდათანობითი აცივება. ხმელეთის ჰავას თითქმის ყველა სარტყელში მაღალი ტენიანობა ახასიათებდა, რაც ხელს უწყობდა ტყისა და ჭაობის მცენარეულობის ფართოდ გავრცელებას ყველა კონტინენტზე და ქმნიდა ტორფისა და ქვანახშირის უმდიდრესი საბადოების წარმოქმნის პირობებს. დაახლოებით 280 მილიონი წლის წინ გამყინვარებამ მიაღწია მაქსიმალურ სტადიას. დედამიწის საშუალო ტემპერატურა პერმის დასაწყისში ეცემა 8° გრადუსამდე. ღრმა აცივებამ დიდი გავლენა მოახდინა დედამიწის ფლორასა და ფაუნაზე. პერმული პერიოდის ბოლოს ამოწყდა დიდი რაოდენობით მცენარეულობაც. კლიმატის ცვლილება მეზოზოურში[რედაქტირება] ტრიასული პერიოდის დასაწყისში (230 მლნ. წლის წინ) ხმელეთის ძირითადი მასივები გაერთიანებული იყო ერთ მთლიან სუპერკონტინენტში (პანგეაში), რომლის ჩრდილოეთით — ლავრაზია, ხოლო სამხრეთით — გონდვანა გარშემოტყმული იყვნენ ტეთისით. საბოლოოდ იურულ პერიოდში პანგეამ დაშლა დაიწყო. ტრიასული პერიოდის განმავლობაში მიმდინარეობდა კლიმატის თანდათანობითი დათბობა. დათბობა გრძელდება იურულ ეპოქაშიც. ამ დროისათვის დედამიწის საშუალო ტემპერატურა ისევ მაღალი რჩებოდა და უდრიდა 24,5° გრადუსს. იურულში კლიმატი არსებითად ზონალურობით ხასიათდება და ამასთანავე სამხრეთ და ჩრდილოეთ ნახევარსფეროების საშუალო განედებში ადგილი აქვს ტემპერატურის სეზონურ რყევას. იურულში მასიური გამყინვარება არ ფიქსირდება. ცარცულ პერიოდში (135 მლნ. წლის წინ) კლიმატური ოპტიმუმი გრძელდება, დედამიწის საშუალო ტემპერატურა ინარჩუნებს 25° გრადუსს. ცარცულში დასავლეთ ევროპაში საშუალო წლიური ტემპერატურა უდრიდა 18°-22° გრადუსს. თუმცა ცარცული პერიოდის განმავლობაში შეიმჩნევა ტემპერატურული ციკლი 5° გრადუსის ამპლიტუდით. ამ ციკლის განმავლობაში ტემპერატურა იცვლება 21°-16° გრადუსს შორის. ამრიგად ცარცული პერიოდი უფრო თბილი აღმოჩნდა ვიდრე თანადროული პერიოდი. ცარცული პერიოდის ბოლოს წარმოებდა ზღვისა და ხმელეთის დიადი ფაუნისტურ-ფლორისტული სახეობების ამოწყდომა. სავარაუდოდ, მასიური კატასტროფის მიზეზი გახდა მოკლევადიანი უეცარი დათბობა, რამაც ნაადრევად გამოიწვია სახეობების განადგურება. ცარცული პერიოდის ბოლოს ისევ გაძლიერდა გლობალური დათბობა და იმდროინდელმა ტემპერატურამ ამჟამინდელს 7°-10° გრადუსით გადააჭარბა. საბოლოოდ მეზოზოურ და კაინოზოურ ერებს შორის დედამიწის კლიმატი გამოირჩეოდა რბილი, თბილი და ნოტიო ჰავით. პოლარულ მხარეებში ყინული არ ფიქსირდებოდა, კონტრასტი ეკვატორსა და პოლუსს შორის 15°-16° გრადუსს აღწევდა. კლიმატის ცვლილება კაინოზოურში[რედაქტირება] კაინოზოური ერა, რომელიც 65 მლნ. წლის წინ დაიწყო და თავდაპირველად თბილი კლიმატით გამოირჩეოდა. პალეოცენში თბილი კლიმატი შენარჩუნდა: ამ პერიოდის საშუალო გლობალური ტემპერატურა თანადროულს აღემატებოდა დაახლოებით 8°-9° გრადუსით. მაგალითად ლონდონის განედზე საშუალო წლიური ტემპერატურა შეადგენდა 21° გრადუსს (დღეისათვის კი იგი შეადგენს მხოლოდ 10° გრადუსს). გვიანდელი ეოცენიდან დაწყებული (44 მლნ. წლის წინ) იწყება გლობალური ტემპერატურის საფეხურებისებური ვარდნა. შუა ოლიგოცენში (30-35 მლნ. წლის წინ) წყნარი ოკეანის ეკვატორული ნაწილის წყლის ზედაპირული ტემპერატურა ეცემა 17°-18° გრადუსამდე, მიოცენში იწყება დათბობა, რომელმაც პიკს 19,5 და 15,5 მლნ. წწ. შორის მიაღწია. დათბობამ მთელი კონტინენტი მოიცვა. საშუალო წლიური ტემპერატურები (მაგალითად ცენტრალურ ევროპაში) არ ეცემოდა 18°-20° გრადუსზე ქვემოთ, ხოლო ნალექთა წლიური ჯამი წელიწადში შეადგენდა არა ნაკლებ 1000 მმ-ს. ახალი (მკვეთრი) ტემპერატურის ვარდნა იწყება შუა მიოცენში (ე.ი. დაახლ. 15 მლნ. წლის წინ). მიოცენის ბოლოს ბუნებრივი წყლების ტემპერატურა უდრიდა 2° გრადუსს. პლიოცენის დასაწყისში (5 მლნ. წლის წინ) დაიწყო დათბობა, რომელმაც გამოიწვია ანტარქტიდის ყინულოვანი ფარისა და ჩრდილოეთ ნახევარსფეროს მთის მყინვარების დნობა. ამან გამოიწვია მძლავრი და გლობალური ტრანსგრესია (4,7-4,4 მლნ. წლის წინ), რომელმაც გამოიწვია მსოფლიო ოკეანის დონის 100 მეტრით აწევა. თუმცა დაახლოებით 3,3 და 3,2 მლნ. წლის წინ დაიწყო ახალი გლობალური აცივება, რომელიც ხასიათდებოდა კლიმატის არასტაბილური მკვეთრი ზრდით. ძლიერ აცივებას მოჰყვა ჩრდილოეთ ნახევარსფეროში მყინვარული საფრების გაჩენა. ამ მომენტისათვის მიმდინარეობს ოკეანის დონის ვარდნა, რასაც მოჰყვება ხმელეთის მნიშვნელოვანი უბნების გაშიშვლება. პლიოცენის დაწყებამდე ჩრდილოეთის ნახევარსფერო ყინულით დაუფარავი რჩებოდა, თუმცა შემდეგ გამყინვარება მაინც დაიწყო, ჯერ ლოკალურად ალასკაზე, შემდგომ პლიოცენში დაიწყო არქტიკის გამყინვარება. არქტიკაში მკაცრი კლიმატური პირობები არსებობდა უკანასკნელი 3 მილიონი წლის განმავლობაში. კლიმატის ცვლილება პლეისტოცენში[რედაქტირება] პლეისტოცენში დედამიწა გამყინვარების ფაზაში უკვე შესული იყო. პლეისტოცენში დამახასიათებელია მყინვარული პერიოდის თანმიმდევრულად შედარებით თბილ გამყინვარებათშორისით შეცვლა. პლეისტოცენი შედგება გამყინვარების ოთხი პერიოდისაგან, რომელთაგან პირველი და კლასიკურია გიუნცური გამყინვარება (1,2-1,0 მლნ. წლის წინ). გიუნცური აცივება დასრულდა გიუნც-მინდელური დათბობით (1,0-0,76 მლნ. წლის წინ), რომლის დროსაც ხმელთაშუა, შავ და ბერინგის ზღვებზე აღინიშნებოდა ტრანსგრესიები. კლიმატის ცვლილება ჰოლოცენში[რედაქტირება] ახალი გლობალური დათბობა დაიწყო დაახლოებით 10,3-10,2 ათ. წლის წინ. ამრიგად ჰოლოცენი დაიწყო ინტენსიური დათბობით. შედეგად ქრება სკანდინავიის მყინვარული საფარი (8,5 ათ. წლის წინ). ჩვენს წელთაღრიცხვამდე 500 წლის უკან დაიწყო სუბატლანტიკური პერიოდი. ამ პერიოდში ხდება კლიმატის გაუარესება. კლიმატის ცვლილება ისტორიულ დროში[რედაქტირება] ამ პერიოდში ევროპაში კლიმატი თბილი და მშრალი იყო. ამავე პერიოდში იწყება ტორფნარების შემცირება და ტბათა დონეების დაცემა. ადრინდელ შუა საუკუნეების (VIII საუკუნიდან XIV საუკუნემდე) პერიოდს ვიკინგების ეპოქა ეწოდება. ამ დროისათვის კლიმატი უფრო რბილი და თბილი ხდება, რასაც მოჰყვა ჩრდილოეთის ზღვებში ყინულოვანი მასის შემცირება. 800-1200 წწ. ვიკინგები ისეთ განედებზე ნაოსნობდნენ, სადაც დღეისათვის მოტივტივე ყინულებია გავრცელებული. სწორედ მათ გახსნეს და დაასახლეს ისლანდია და გრენლანდია. ჩვ. წ. 750-1200 წწ. დასავლეთ ევროპა თბილი კლიმატით ხასიათდებოდა სინოტივის რამდენადმე ვარდნით. XII-XIII სს. ბალტიის სანაპიროებსა და ინგლისში ყურძენს ზრდიდნენ. VIII-XIII სს. ჩრდილოეთ ამერიკა ასევე დადებითი თბილი კლიმატით გამოირჩეოდა — დიდი ტბების რაიონში გაჩნდა დასახლება, სადაც მიწათმოქმედებას მისდევდნენ. ამიტომაც VIII-XIII საუკუნეების პერიოდმა მიიღო გავრცელებული სახელწოდება — მცირე კლიმატური ოპტიმუმი. XIII-XIV სს. იწყება კლიმატის ხელახალი აცივება, ჩრდილოეთის წყლებში თანდათანობით იზრდება ყინულოვანი საფრის რაოდენობა, საზღვაო გზები მეტწილად ჩაიკეტა. ამავე პერიოდში იწყება კლიმატის შიდასეზონური ცვლილებანი. შეინიშნებოდა კლიმატის გადასვლა ე.წ. მცირე მყინვარულ პერიოდში. ამ უკანასკნელისთვის ნიშანდობლივი იყო მთის მყინვარების ბუნების ხასიათი. XVI საუკუნეში შესამჩნევი ხდება ალპური მყინვარების შემოტევა, ხოლო XVI-XVII სს. მან მაქსიმუმს მიაღწია. კლიმატის ცვლილება მცირე კლიმატური ოპტიმუმსა და მცირე მყინვარულ პერიოდში არასინქრონულად მიმდინარეობდა. ამ ცვლილებების ზუსტი მიზეზი უცნობია. კლიმატის ცვლილება ინსტრუმენტალური დაკვირვების ფონზე[რედაქტირება] XIX-XX სს. შეინიშნებოდა კლიმატის რხევა, რასაც ადასტურებს პირდაპირი მეტეოროლოგიური დაკვირვებები. დღეისათვის არსებობს ფაქტები, რომლებიც ამტკიცებენ, რომ დათბობა გძელდებოდა XIX საუკუნის ბოლოდან XX საუკუნის პირველ ნახევრამდე, რაც გამოიხატა არა მარტო ევროპის მყინვარების უკანდახევაში, არამედ ჩრდილოეთ ამერიკასა და აზიაში გამოხატული პირობებითაც, რასაც ამტკიცებს 100 წლის განმავლობაში დამუშავებული რიგი მეტეოროლოგიური დაკვირვებანი. ტემპერატურის დაკვირვების ხარჯზე გამოირკვა, რომ ჩრდილოეთ ნახევარსფეროში XIX საუკუნის ბოლოდან 1940 წლამდე დათბოდა მიმდინარეობდა მთელს ჩრდილოეთ ნახევარსფეროში. 1940-იანი წწ. შემდეგ 1960 წლამდე დაიწყო აცივება, რომელმაც შეადგინა დაახლოებით 0,4° გრადუსი. შემდგომ იწყება ხელახალი დათბოდა, რომელიც თანადროულ ეპოქაშიც გრძელდება. ტემპერატურის საშუალო წლიური ცვლილება ყველაზე უკეთ არქტიკაში შეინიშნება. თანამგზავრების მეშვეობით დგინდება რომ 1960-იანი წწ. დაწყებული თოვლის საფრის ფართობმა დაახლ. 10% დაიკლო. XX საუკუნეში (ათწლეულის განმავლობაში) ჩრდილოეთ ნახევარსფეროში (მაღალ და ზომიერ განედებში) ატმოსფერული ნალექების რაოდენობა გაიზარდა 0,5-1,0%. ზოგან კი პირიქით, ნალექთა რაოდენობა შემცირდა. მნიშვნელოვანი კლიმატური ცვლილება დაფიქსირდა კავკასიაშიც. 1887 წლიდან 1958 წლამდე პერიოდში[1] კავკასიონის გამყინვარების საერთო ფართობი დაახლოებით 10 % შემცირდა, რასაც მოყვა მყინვარების რაოდენობის გაზრდა. ასე თუ ისე, ბოლო ასი წელი მაინც დათბობის ხანად არის მიჩნეული. კლიმატის ანთროპოგენური ცვლილება[რედაქტირება] მრავალი საუკუნის განმავლობაში ადამიანის ზემოქმედებით მიმდინარეობდა კლიმატზე გავლენა, თუმცა აღნიშნული პროცესი ადამიანისთვის შეუმჩნევლად წარიმართებოდა. XX საუკუნეში ადამიანის საქმიანობამ საკმაოდ დიდ მასშტაბს მიაღწია, შესაბამისად დგება საკითხი ადამიანის მიერ კლიმატზე გაუფრთხილებელ გავლენაზე. კლიმატზე გავლენას ახდენს გლობალური ხასიათის პროცესები, როგორებიცაა: - მიწის დიდი ნაწილების დამუშავება, რომელიც იწვევს ალბედოს შეცვლას, სინოტივის დაკარგვას, ატმოსფეროში მტვერიანობის გაზრდას; - ტყეები განადგურება, განსაკუთრებით ტროპიკულისა, რაც გავლენას ახდენს ჟანგბადის რეპროდუქციაზე, ალბედოზე და აორთქლებაზე; - საქონლის რაოდენობის ზრდა, რაც ხელს უწყობს სტეპებისა და სავანების გარდაქმნას უდაბურ ადგილებად, რის შედეგადაც იცვლება ალბედო და მიმდინარეობს ნიადაგის ამოშრობა; - ნამარხი ორგანული საწვავის წვა და ატმოსფეროში CO2 და CH4 შეღწევა. ატმოსფეროში, როდესაც აღწევენ ნარჩენები, ხდება ატმოსფეროს შედგენილობის ცვლა, რასაც საბოლოოდ მოჰყვება რადიაციულ-აქტიური აირებისა და აეროზოლების ზრდა ატმოსფეროში. უკანასკნელი ორი პროცესი აძლიერებს სათბურის ეფექტს. კლიმატის შეცვლის ფაქტორები[რედაქტირება] - კონტინენტებისა და ოკეანეების ზომების ცვლა და მათი ორმხრივი განლაგება; - მზის ნათების ცვლა; - დედამიწის ორბიტის პარამეტრების შეცვლა; - ატმოსფეროს გამჭვირვალობის შეცვლა; - ატმოსფეროს სათბურის აირების კონცენტრაციის ცვლა (СО2 и CH4); - ალბედოს გამოსახულების შეცვლა; - ოკეანის სიღრმეში არსებული სითბოს რაოდენობის ცვლა და სხვ. იხილეთ აგრეთვე[რედაქტირება] - ატმოსფერო - გამყინვარების პერიოდი - გეოქრონოლოგიური სკალა - გლობალური დათბობა - სათბურის ეფექტი - კლიმატის ცვლილების კონვენცია რესურსები ინტერნეტში[რედაქტირება] - Climate Change Resources from SourceWatch - Climate Change from the UCB Libraries GovPubs - Climate Change from the Met Office (UK) - Global Climate Change from NASA (US) - Ocean Motion: Satellites Record Weakening North Atlantic Current - Intergovernmental Panel on Climate Change (IPCC) - United Nations University's 'Our World 2' Climate Change Video Briefs - United Nations University's 'Our World 2' Indigenous voices on climate change films - Climate Change: Coral Reefs on the Edge An online video presentation by Prof. Ove Hoegh-Guldberg, University of Auckland - Climate Change Performance Index 2010 - List of Climate Change related Organizations - Climate Library at Center for Ocean Solutions, Stanford University ლიტერატურა[რედაქტირება] - Marita Vollborn, Vlad Georgescu: Prima Klima. Wie sich das Leben in Deutschland ändert. Lübbe, Bergisch Gladbach 2008, ISBN 978-3-7857-2319-7. - Kurt Brunner: Ein buntes Klimaarchiv. Malerei, Graphik und Kartographie als Klimazeugen. In: Naturwissenschaftliche Rundschau. 56, Nr. 4, 2003, S. 181–186. - Kurt Brunner: Karten als Klimazeugen. In: Mitteilungen der Österreichischen Geographischen Gesellschaft. Nr. 147, 2005, S. 237–264. - Elmar Buchner, Norbert Buchner: Klima und Kulturen. Die Geschichte von Paradies und Sintflut. Greiner, Remshalden 2005, ISBN 3-935383-84-3. - Tillmann Buttschardt: Klimaänderung. Was weiß die Wissenschaft? In: Umweltwissenschaften und Schadstoff-Forschung. 17, Nr. 3, 2005, S. 166–170. - Johann Feichter: Aerosole und das Klimasystem. In: Physik in unserer Zeit. 34, Nr. 2, 2003, S. 72–79. - Полякова Л.С., Кашарин Д.В., Метеорология и климатология, М., 2004; - Хромов С.П., Петросянц М.А., Метеорология и климатология, М., 2001; - Дроздов О.А., Васильев В.А., Кобышева Н.В., Климатология, 1989; სქოლიო[რედაქტირება] - ↑ Давыдова М. Н., Каменский А. И., Неклюкова Н. П., Тушинский Г. К. Физическая география СССР.


text: Line El Dorado ქვეყნისWhatsChat | WhatsChat vs WhatsApp | WhatsChat vs Telegram | WhatsChat vs Line Line El Dorado ქვეყნის vs WhatsChat El Dorado ქვეყნის დიდი განსხვავება betwen Line El Dorado ქვეყნის და WhatsChat El Dorado ქვეყნის, არის ის, რომ WhatsChat El Dorado ქვეყნის გაძლევთ ესაუბროთ უცნობმა პირებმა ახლოს თქვენი მიმდინარე ადგილმდებარეობა, ხოლო Line El Dorado ქვეყნის გაძლევთ ესაუბროთ თქვენი ტელეფონი კონტაქტები. ჩვენი app ეს ადვილი კონტაქტის უცნობებს და წავიდეთ ერთად, წავიდეთ out ყავა ან რაც გაგიხარდებათ. WhatsChat El Dorado ქვეყნის აქვს სისტემას geolocation, რომელიც აკავშირებს თქვენ სწრაფად უცხო რომელიც შეიძლება კარგად იყოს ძალიან ახლოს თქვენ. WhatsChat El Dorado ქვეყნის გაძლევთ საშუალებას აირჩიოთ შორის ტექსტის რეჟიმში ან ვებკამერა რეჟიმი (Via საიტი). ამ გზით თქვენ განიცდიან ყველა სპეციალური თვისებები ჩვენი პროგრამა. თქვენ შეგიძლიათ თქვათ, ჩვენი სტატისტიკა განაცხადის მეშვეობით ჩვენი საიტი ან თუ თქვენ გსურთ ჩვენი მობილური განაცხადი. შემდეგ აჩვენებს ბმული, რომლის მეშვეობითაც თქვენ შეგიძლიათ თქვათ, ჩვენი პროგრამა: |ვებ-გვერდზე||მეშვეობით მობილური||მრავალ ენაზე||სტატისტიკა ტელეფონი კონტაქტები||ესაუბროთ||Show ადამიანი ახლოს თქვენი ადგილმდებარეობა| |Line| |WhatsChat| List of cities in El Dorado ქვეყნის:ყველა ქალაქი


გიორგი ჩოგოვაძე (ტურიზმის ეროვნული ადმინისტრაციის თავმჯდომარე): “ზოგადად, ამჟამად საქართველოში ტურიზმი ისეთი პოპულარული და მიმზიდველია, როგორც არასდროს. ჩვენი ამოცანა ტურიზმის რამდენიმე სახეობის განვითარება გახლავთ და ერთ–ერთი პრიორიტეტულია სწორედ სპორტული ტურიზმის გავრცობა. სექტემბერში ძალიან მნიშვნელოვანი კონფერენცია ტარდება, რომელიც ქვეყანას უდიდეს დახმარებას გაუწევს”.


მაია ცქიტიშვილი - ყველა სამთავრობო უწყების ამოცანაა მაქსიმალურად შევუმსუბუქოთ ცხოვრების პირობები მოსახლეობას გამყოფი ხაზის მიმდებარე სოფლებში საქართველოს მთავრობის ადმინისტრაციაში გამყოფი ხაზის მიმდებარე სოფლებში დაზარალებული მოსახლოების საჭიროებებზე რეაგირების დროებითი სამთავრობო კომისიის მორიგი სხდომა გაიმართა. “გამყოფი ხაზის მიმდებარედ 116 სოფელია, სადაც დაახლოებით 50 000 ადამიანი ცხოვრობს. ყველა სამთავრობო უწყების ამოცანაა მაქსიმალურად შევუმსუბუქოთ მათ ცხოვრების პირობები. წელს მივიღეთ საკანონმდებლო ცვლილება, რომლის ფარგლებში საოკუპაციო ხაზზე 19 სოფელს მიენიჭა მაღალმთიანი დასახლების სტატუსი. ეს ნიშნავს, რომ კიდევ 14 000 ადამიანს ექნება საშუალება ამ სტატუსის ფარგლებში არსებული შეღავათებითაც ისარგებლოს, ესაა 20%-ით მეტი პენსია, მასწავლებლებისთვის შესაბამისი დანამატები და ბევრი სხვა სოციალური და ეკონომიკური კომპონენტი. ასევე ვაგრძელებთ ამ სოფლების ინფრასტრუქტურულ განვითარებასაც. სხვადასხვა პროფილის სამუშაოებზე 2013 წლის შემდეგ 160 მლნ ლარზე მეტი მიიმართა და რა თქმა უნდა, ეს პროცესი დღესაც აქტიურად გრძელდება,“ - აღნიშნა მაია ცქიტიშვილმა. „რაც შეეხება სასწავლო დაწესებულებებს, სკოლების რეაბილიტაციის პროექტის ფარგლებში უკვე შეკეთდა 30 - ზე მეტი სკოლა. ძალიან სასიხარულოა, რომ წელს დასრულდება 1 და მომავალ წელს კიდევ 3 ახალი სკოლის მშენებლობა. კომისიის ფორმატში განსახილველ საკითხებში მნიშვნელოვანი კომპონენტია გამყოფი ხაზის სოფლებში მცხოვრები სტუდენტების უმაღლეს სასწავლებლებში სწავლის დაფინანსება. მთლიანობაში 7900 სტუდენტზე მეტია დაფინანსებული 2013 წლის შემდეგ და რა თქმა უნდა, შევთანხმდით, რომ ეს პროგრამა 2020-2021 სასწავლო წლებშიც გაგრძელდება,“ - თქვა მაია ცქიტიშვილმა.


text: მიმდინარე კვირაში უცხოეთის პრესა კვლავ განაგრძობდა საქართველოს შესახებ წერილების ბეჭდვას. ქვეყნის პოლიტიკურ ცხოვრებაში მიმდინარე პროცესებზე რეპორტაჟები ქვეყნდებოდა ”ნიუ იორკ ტაიმსში”, ”უოლ სტრიტ ჯორნალში”, ”სტრატფორ კომენტარიში”. კვირის ბოლოსკენ დაიბეჭდა ანალიტიკური ხასიათის სტატიაც. ”ოპოზიცია საკუთარ თავს საკანში კეტავს და გარეთ რჩება” - დაახლოებით ასე შეიძლება ითარგმნოს 28 მაისს ჟურნალ ”ეკონომისტში” გამოქვეყნებული სტატიის სათაური. ”იმპულსური პრეზიდენტი სიმშვიდის შენარჩუნებით იმარჯვებს” - ასეთია წერილის ქვესათაური. სტატიაში მოთხრობილია, რომ საქართველოში მიმდინარე პოლიტიკური დრამა შთაგონებულია სატელევიზიო რეალითი-შოუს მიერ, რომლის გმირმა, პოპ-ვარსკვლავმა, თავი ფიქტიურ საკანში ჩაიკეტა და მთავრობას ქვეყნის ღალატში დასდო ბრალი. შოუს დაწყებიდან რამდენიმე კვირაში ოპოზიციამ ქალაქის ქუჩებში ასობით საკანი აღმართა და, სააკაშვილის გადადგომის მოთხოვნით, აქციები დაიწყოო, კითხულობს ”ეკონომისტის” მკითხველი. თეატრი საქართველოში ცხოვრების წესს წარმოადგენსო, წერს სტატიის ავტორი და განაგრძობს: სააკაშვილს, რომელმაც გასულ აგვისტოში რუსეთთან ომი წააგო, სცენა აღუმართეს, რომელზეც მას ეს საპროტესტო აქცია ძალის გამოყენებით უნდა დაეშალა. მაგრამ, განაგრძობს ”ეკონომისტის” ავტორი, სააკაშვილმა იმპულსური გმირის როლის შესრულებაზე უარი თქვა და ამით ოპოზიციას თვითიზოლაციისთვის პირობები შეუქმნაო. სტატიაში აღნიშნულია, რომ აქციებში, როგორც წესი, არც პოლიცია ჩარეულა და არც დასუფთავების სამსახურები. ავტორი წერს: რამდენიმე კვირაში თბილისის ცენტრში ნაგვის, ჭუჭყიანი ტანსაცმლისა და დაუბანელი ტანის სუნი დადგა. ბევრი საკანი ცარიელი იყო ან მათ უსახლკარო ადამიანები იყენებდნენ თავშესაფრად. ბევრი ქართველისთვის ეს იყო იმ დისფუნქციური, არეული, ჩაბნელებული და საშიში ქალაქის სუნი, რომელსაც ვარდების რევოლუციამდე თბილისი წარმოადგენდაო. შიშმა, რომ საქართველოში კვლავ ქაოსი დაისადგურებდა, - ისევე როგორც გამართული სახელმწიფოს შექმნაში სააკაშვილის წვლილის დანახვამ, - ბევრს ოპოზიციის აქციებში მონაწილეობის სურვილი არ გაუჩინა. ”ეკონომისტში” გამოქვეყნებულ სტატიაში მოყვანილია ამერიკული კვლევითი ცენტრის, გრინბერგ ქუინლან როსნერის, მონაცემები, რომლის თანახმადაც, საპროტესტო აქციების დაწყების შემდეგ სააკაშვილის რეიტინგმა 5 პროცენტით მოიმატა და 43 პროცენტსაც გაუტოლდა. წერილის ავტორის მტკიცებით, სააკაშვილის შედარებით გაწონასწორებული ოპონენტები აღიარებენ, რომ ალტერნატივა უარესია. სტატიაში 26 მაისის მოვლენებზეც არის საუბარი - მოთხრობილია, რომ თბილისის სტადიონზე ოპოზიციის მინიმუმ 60 ათასი მხარდამჭერი მივიდა, მაგრამ საქართველოს ეკლესიამ ოპოზიციის ლიდერებს დათმობისკენ მოუწოდა, რითაც უფრო ზომიერ ფიგურებს - მაგალითად, ირაკლი ალასანიას - შესაძლებლობა მისცა გამოსთიშოდა ქუჩის სამარცხვინო თეატრს. ”ეკონომისტის” წერილში ისიც აღნიშნულია, რომ ოპოზიციის რადიკალურმა ფრთამ, რომელსაც ნინო ბურჯანაძე ხელმძღვანელობს, თბილისის რკინიგზის ბლოკირება მოაწყო. სტატიის ავტორი ბურჯანაძეს საპროტესტო აქციების ერთ-ერთ მთავარ ფიგურად და დამფინანსებლად მოიხსენიებს და იქვე აღნიშნავს, რომ ის ქვეყანაში ერთ-ერთი ყველაზე არაპოპულარული პოლიტიკოსია. ბევრი მას საბჭოთა პერიოდის ნომენკლატურასთან აიგივებსო, წერს ავტორი. ”ეკონომისტში” გამოქვეყნებულ წერილში ისიც წერია, რომ ოპოზიციის სავალალო მდგომარეობამ არ უნდა გადაფაროს სააკაშვილის ნაკლოვანებები. საქართველოს საპოლიციო ძალები შეიძლება კორუმპირებულნი აღარ არიან, მაგრამ არც დამოუკიდებლობით გამოირჩევიან, ტელევიზია კი უწინდელზე ნაკლებად თავისუფალიაო. სტატიაში მოყვანილია ირაკლი ალასანიას სიტყვები, რომ სააკაშვილის ხელში დიდი ძალაუფლებაა კონცენტრირებული და რომ მნიშვნელოვანი გადაწყვეტილებების მიღებისას ის ინსტიტუტებზე მეტად ახლო მოკავშირეების მცირე ჯგუფს ეყრდნობა. ავტორი განაგრძობს: სწორედ ეს იყო იმის მიზეზი, რომ სააკაშვილმა ქვეყანა ნაჩქარევად ჩართო რუსეთთან ომშიო. საქართველოს მომავალი იმდენადვეა საგარეო ფაქტორებზე დამოკიდებული, რამდენადაც შიდაპოლიტიკურ ვითარებაზეო, წერს ავტორი და განაგრძობს: 5 მაისს ქვეყანაში სამხედრო ამბოხი ჩაახშეს, რუსეთის ჯარის ერთ ნაწილს კი დაწყებული საქმის ბოლომდე მიყვანა - საქართველოს დემილიტარიზაცია და სააკაშვილის ჩამოგდება - სურსო. ”ეკონომისტში” გამოქვეყნებული სტატიის ბოლოს ნათქვამია, რომ რუსეთი კონფლიქტის ზონის სიახლოვეს მასშტაბური სამხედრო წვრთნის ჩასატარებლად ემზადება. ასეთივე წვრთნა უძღოდა წინ გასულ ზაფხულს მომხდარ ომსო, წერს ავტორი და განაგრძობს: ომიდან ცხრა თვის გასვლის შემდეგ რუსეთის ჯარი ჯერაც არ დაბრუნებია ომამდელ პოზიციებს, როგორც ეს საერთაშორისო საზავო შეთანხმებაშია გათვალისწინებულიო. ერთ-ერთი ადგილი, სადაც რუსეთის ძალები კვლავაც იმყოფებიან, ახალგორია, რომელიც თბილისს იოლად ხელში ჩასაგდებს ხდისო. ავტორი აღნიშნავს, რომ რუსეთმა თავისი სამხედრო ძალა სამხრეთ ოსეთსა და აფხაზეთშიც გაზარდა. რუსეთის ზუსტი სამხედრო ძალის დადგენა რთული საქმეაო, წერს ”ეკონომისტში” გამოქვეყნებული სტატიის ავტორი და დასძენს: ევროკავშირის დამკვირვებლებს მხოლოდ ქართული მხარის მიერ კონტროლირებულ ტერიტორიაზე შეუძლიათ მოქმედება, ახალ საზღვრებს კი რუსეთი აკონტროლებსო. იქვე აღნიშნულია, რომ რუსეთმა სამხრეთ ოსეთში მუშაობა აუკრძალა ეუთოს, რაზეც დასავლეთმა, დიდწილად, თვალი დახუჭაო. ”რუსეთმა შეიძლება არ დაიწყოს ახალი ომი. მან იცის, რომ ვერც ერთ შემთხვევაში ვერ შეძლებს საქართველოში პრორუსული მთავრობის დანიშვნას. მაგრამ იმის მიუხედავად, სააკაშვილი იქნება თუ არა, დისფუნქციური და არასტაბილური საქართველო, რომელიც დასავლეთისთვის ტვირთი იქნება, კრემლის ინტერესებს უპასუხებს”, - ასე ამთავრებს ”ეკონომისტში” გამოქვეყნებულ სტატიის ავტორი.


text: ქუთაისი — ქალაქი და მუნიციპალიტეტი საქართველოში, იმერეთის მხარის ადმინისტრაციული ცენტრი, სიდიდით მეოთხე ქალაქი საქართველოში, საქართველოს სამეფოს ისტორიული დედაქალაქი, ქუთაისის საეპისკოპოსოს ისტორიული ცენტრი. მდებარეობს მდინარე რიონზე. მოსახლეობა 130 400 ადამიანი (2023). ქუთაისის დოკუმენტური ისტორია იწყება ძვ. წ. III საუკუნიდან, თუმცა ანტიკური ავტორები მას თვლიან ძველი კოლხეთის სამეფოს (ძვ. წ. VIII ს.) დედაქალაქად. ქუთაისის ძველი სახელებია: აია, ქუთაია, ქუთათისიუმი. ქუთაისი საუკუნეების განმავლობაში, VIII-დან XIX საუკუნემდე, დასავლეთქართული სახელმწიფოს (მოგვიანებით იმერეთის სამეფოს) ცენტრი იყო. ბიზანტიელი ისტორიკოსი პროკოპი კესარიელის (VI ს.) ცნობით: შუა საუკუნეებში ქუთაისის სახელი უკავშირდებოდა დავით აღმაშენებლის მოღვაწეობას, ახალ ეპოქაში — აკაკი წერეთლის, ზაქარია ფალიაშვილის, კოტე მარჯანიშვილის საქმიანობას. ქუთაისის და მისი შემოგარენის მთავარი ღირსშესანიშნაობანია: ბაგრატის ტაძრის ნანგრევები (XI ს.), გელათის მონასტერი (XII ს.), გეგუთის სასახლე (XII ს.), სათაფლიის მღვიმური ნაკრძალი, ბალნეოლოგიური კურორტი წყალტუბო. ქუთაისში არის ქუთაის-გაენათის ეპარქიის კათედრა და რეზიდენცია. გეოგრაფია მდებარეობს დასავლეთ საქართველოს ცენტრალურ ნაწილში, მდინარე რიონის ორივე ნაპირზე, იმ ადგილას, სადაც მდინარე მთებიდან კოლხეთის დაბლობზე გამოდის. ქუთაისი მდებარეობს ზღვის დონიდან 125-300 მეტრზე, თბილისიდან 220 კმ (რკინიგზით). ქუთაისის ჩრდილო-აღმოსავლეთით ესაზღვრება დაბალმთიანი ოკრიბა, ჩრდილოეთით — სამგურალის ქედი, სამხრეთით და დასავლეთით კი კოლხეთის დაბლობი. დასახლების უმეტესი ნაწილი ვაკეზეა. ქალაქის ჩრდილოეთი უბნები მდინარე რიონის ორივე მხარეს გორაკ-ბორცვებზეა შეფენილი, უკიდურესი აღმოსავლეთი ნაწილი კი საფიჩხიის სერზე, რომელიც მდინარე რიონის ერთ-ერთ ტერასას წარმოადგენს. ჰავა ზომიერად ნოტიო სუბტროპიკულია, იცის ზომიერად თბილის ზამთარი და შედარებით მშრალი და ცხელი ზაფხული. ხშირია აღმოსავლეთის ფიონური ქარი. საშუალო წლიური ტემპერატურაა 14,5 °C, იანვრისა 5,2 °C, ივლისისა 23,2 °C. ნალექები 1730 მმ წელიწადში. მდინარე რიონი ქალაქს კვეთს ჩრდილოეთიდან სამხრეთისკენ. ქალაქის ფარგლებში მასზე აშენებულია რიონჰესი და გუმათჰესი. ქალაქის აღმოსავლეთ ნაწილში მიედინება მდინარე წყალწითელა, ხოლო ჩრდილო-დასავლეთში მდინარე ოღასკურა. ქალაქის ჩრდილოეთ ნაწილში რიონს ერთვის მცირე მდინარე რუა. ქალაქის ჩრდილოეთ ნაწილში შემორჩენილია ძელქვის კორომი. ქალაქის ფარგლებში და მის შემოგარენში მოიპოვება საშენი მასალა, მათ შორის გოჭოურის სააგურე თიხა, ეკლარის მოსაპირკეთებელი და საკედლე ქვა, ბანოჯის მარმარილო, მოწამეთას კირქვები და სხვა. ეტიმოლოგია ქუთაისის დაარსების ისტორია და სახელწოდება დღემდე კამათის საგანია. ესეც, ისევე როგორც ქალაქის ისტორიასთან დაკავშირებული ბევრი სხვა საკითხი, სამეცნიერო ჰიპოთეზების საგანია. წყაროთა მონაცემები მწირია. ასევე ზოგადია ცოდნა ძველი ქუთაისის გარეგნული იერ-სახის შესახებაც. ისტორიკოსი დიმიტრი მეღვინეთუხუცესიშვილის (XIX ს.) ცნობით: აია-კოლხეთის დედაქალაქი კჳტაიისი [კოტაისი, კუტაია, კჳტაჲა] პირველად ელინისტური ხანის ბერძნულ თხზულებებში იხსენიება. მათ შორის უმთავრესია აპოლონიოს როდოსელის „არგონავტიკა“ (ძვ. წ. III ს.), ოქროს საწმისის მოსაპოვებლად ბერძენთა ლაშქრობის შესახებ დაწერილი პოემა. „კჳტაიისის ხმელეთი“, ანუ ქუთაისი მისი მიმდებარე მიწებით ბიზანტიელ ავტორებთან „მოხირისად“ იწოდება; ქართულ მატიანეებში XI საუკუნიდან ამ სახელწოდებას „ქუთათისის ქუეყანა“ ცვლის, XVIII საუკუნეში კი — „ვაკე“. XVIII საუკუნეში „ვაკის“ მცხოვრებნი იმერეთის მეფის ერთგულებაზე იფიცებდნენ და განსაკუთრებული უფლებებით სარგებლობდნენ, მათ „ფიცისკაცები“ ეწოდებოდათ. ისტორია დაარსება ქალაქის ტერიტორიასა და მის მიმდებარედ, მდინარე წყალწითელას ხეობაში ადამიანი ჯერ კიდევ ქვედა პალეოლითის ხანაში ცხოვრობდა. ამ პერიოდის ძეგლებია ჭახათი, თეთრამიწა, საკაჟია და საგვარჯილე. თეთრამიწასა და საგვარჯილეში ენეოლითისა და ადრებრინჯაოს ხანის ფენებიცაა დადასტურებული. ქუთაისი დაწინაურდა ძვ. წ. II ათასწლეულის II ნახევარში. ძვ. წ. XV-XIII საუკუნეებიდან აქ კოლხური კულტურის არსებობა დასტურდება. ძველი ბერძნული მითოლოგია და ისტორია ქუთაისს ე.წ. „მინოსის ხანას“ (ძვ. წ. XVII-XV სს) მიაკუთვნებს. მინოსი, ხელმწიფე კრეტაზე, და აიეტი ძველ ბერძნებს თანადროულ, მოკავშირე და დამოყვრებულ (სიძე-ცოლის ძმა) მეფეებად მიაჩნდათ. მდინარე რონის მარჯვენა ნაპირზე „დათეშიძეების“ და „გაბაშვილის“ გორებზე გაითხარა გვიანბრინჯაო-ადრერკინის პერიოდის ნამოსახლარი, რამაც დაადასტურა ძვ. წ. VI საუკუნეში აქ ქალაქის ტიპის მსხვილი ცენტრის არსებობა. „ცაცხვების“ ტერიტორიაზე 1920 წელს აღმოჩნდა ძვ. წ. V-IV საუკუნეების ორმოსამარხები. „გაბაშვილების“ ნამოსახლარზე ნაწილობრივ შესწავლილია ძვ. წ. V საუკუნის კულტურული ფენა. ნაპოვნია შავლაქიანი ჭურჭლის ფრაგმენტები. გამოვლენილია რკინის სადნობი ქურის საბერველი მილი, რაც რკინის დასამუშავებელი სახლოსნოს არსებობაზე მიუთითებს. აღმოჩენილი მასალა მიუთითებს ქუთაისის სავაჭრო-ეკონომიკურ ურთიერთობებზე გარესამყაროსთან. ელინისტური ხანის არქეოლოგიური მასალიდან აღსანიშნავია მწვანეყვავილას მიდამოებში ნაპოვნი ალექსანდრე მაკედონელის ტეტრადრაქმა და მითრიდატეს ოქროს სტატერი. უქიმერიონის გორაზე აღმოჩენილია ელინისტური ხანის არტეფაქტები. ქალაქი მოხსენიებული აქვს ძვ. წ. III საუკუნეში აპოლონიოს როდოსელს კუტაიას სახელით. ამ დროს ის იყო კოლხეთის სამეფოს მსხვილი ცენტრი. ეგრისის სამეფო III-V საუკუნეებში, ეგრისის სამეფოს დედაქალაქობის ხანაში, ჩამოყალიბდა ქალაქის აღნაგობა, რომელიც შემდეგ საუკუნეების მანძილზე უცვლელი დარჩა. დღევანდელი არქიელის გორაზე ჯერ ციტადელი გაშენდა, შემდეგ კი მას იქვე შიდაქალაქი დაემატა, რომლის გალავანშიც დიდი სასახლე იყო აღმართული. მოგვიანებით რიონის მარცხენა ნაპირისკენ გალავანშემოვლებული ქვედაქალაქი გაიშალა. VI საუკუნეში მას იხსენიებს პროკოპო კესარიელი კუტაიონის სახელით. ეგრისის დიდი ომის დროს ქალაქი ხელიდან ხელში გადადიოდა. 551 წელს ის სპარსმა სარდალმა მერმეროემ დაიკავა. VIII საუკუნის 30-იან წლებში ქუთაისი მურვან ყრუმ დაარბია. მისივე ბრძანებით ქუთაისში აწამეს არგვეთის მთავრები დავით და კონსტანტინე. VIII საუკუნის ბოლო მეოთხედში აფხაზთა მთავარი ლეონ II გათავისუფლდა ბიზანტიის ვასალობისგან და აფხაზთა სამეფოს მეფედ ეკურთხა. მან დედაქალაქი ანაკოფიიდან ქუთაისში გადაიტანა. მანვე მდინარე რიონის მარჯვენა ნაპირზე არსებულ ციტადელს ქვის გალავანი შემოავლო და სამეფო სასახლე ააშენა. გალავნის გარეთ გაჩნდა დასახლება და ახალი უბნები, იმატა მოსახლეობამ. საქართველოს სამეფო 978 წელს ბაგრატ III-მ საქართველოს სამეფოს დედაქალაქი ქუთაისში გადაიტანა. ამ დროიდან 1122 წლამდე ქუთაისი საქართველოს სამეფოს სატახტო ქალაქის ტიტულს ინარჩუნებდა. ბაგრატ III-ის პერიოდში ქალაქმა მნიშვნელოვნად იცვალა სახე: განახლდა სამეფო სასახლე და ციხე-გალავანი, ხოლო 1003 წელს ეკურთხა ღვთისმშობლის მიძინების ახალი ტაძარი. ეს ტაძარი საქართველოს ერთიანობისა და ძლიერების სიმბოლო უნდა ყოფილიყო, ამიტომ მისი კურთხევა განსაკუთრებულ მოვლენად იქცა. მეფე ბაგრატმა „აკურთხა ეკლესია ქუთათისა განგებითა დიდითა და მიუწვდომელითა, რამეთუ შემოკრიბნა მახლობელნი ყოველნი ჴელმწიფენი და კათალიკოსნი, მღვდელთმოძღუარნი და ყოველთა მონასტერთა წინამძღუარნი, და ყოველნი დიდებულნი ზემონი და ქუემონი, მამულისა და სამეფოსა მისისა მყოფნი, და სხუათა ყოველთა საჴელმწიფოთანი“ (ქართლის ცხოვრება). 1073 წელს მსხვილი ფეოდალი ნიანია ქვაბულისძე განუდგა მეფის ხელისუფლებას და ხელთ იგდო ქუთაისი. 1080 წელს ქუთაისი გადაწვეს თურქ-სელჯუკებმა დიდი თურქობის დროს. 1089 წელს ქუთაისში მეფედ ეკურთხა დავით აღმაშენებელი. აღმაშენებლის მეფობის დროს ქალაქი კიდევ უფრო დაწინაურდა. მან 1106-1125 წლებში ქუთაისთან ახლოს ააგო გელათის ტაძარი და უმაღლესი სასწავლებელი — გელათის აკადემია, რომელიც „მეორე იერუსალიმად“ და „სხუად ათინად“ იწოდებოდა. გელათი მთელი საქართველოსთვის სიბრძნისა და სიწმინდის კერად იქცა. 1122 წელს, როდესაც დავით აღმაშენებელმა პირველობა არაბთაგან განთავისუფლებულ თბილისს მიანიჭა, ქუთაისი ერთიანი საქართველოს მეფეთა სამყოფლად დარჩა. სამეფო რეზიდენციად რჩებოდა გეგუთის სასახლეც, რომელსაც „საყდარსა დავითიანსა“ უწოდებდნენ. ქუთაისი სამეფო კარის თავშესაფარი და დედაქალაქი ხდებოდა, როდესაც მტრები თბილისს იღებდნენ. ასე იყო 1226 წელს ჯალალ ად-დინის შემოსევისას და 1235 წელს მონღოლთა მიერ აღმოსავლეთ საქართველოს დაპყრობისას. ორმეფობის ხანაში, 1259-1329 წლებში, ქუთაისი დავით VI ნარინის და მისი მემკვიდრეების სატახტო ქალაქი იყო. 1386 წელს დაწყებულმა თემურლენგის გამანადგურებელმა ლაშქრობებმა 1403 წელს ქუთაისამდეც მოაღწია. ქალაქი აოხრდა და მოსახლეობა გაიჟლიტა. ამ ლაშქრობის შემდეგ დაიწყო ქუთაისის დაქვეითება. იმერეთის სამეფოს დედაქალაქი 1489 წელს საქართველოს სამეფოს დაშლის შემდეგ ქუთაისი იმერეთის სამეფოს დედაქალაქი გახდა. XV საუკუნის იტალიელი მოგზაურის ჯოსაფატ ბარბაროს ცნობით ქუთაისი ერთ პატარა ბორცვზე მდებარე ქალაქი იყო. 1510 წელს ის ოსმალებმა დაარბიეს. 1555 წლის ამასიის ზავის შემდეგ იმერეთის სამეფო ოსმალეთის ვასალი გახდა. XVII საუკუნის I ნახევარში იმერეთის მეფე გიორგი III-ის დროს ჩატარდა დიდი აღმშენებლობითი სამუშაოები. აშენდა ოქროს ჩარდახის სამეფო კომპლექსი, მწვანეყვავილას საერო და საკულტო ნაგებობები, კათოლიკური ეკლესია, XVII საუკუნის შუა წლებში ქუთაისის მოსახლეობა 1000 კომლს შეადგენდა. 1666 წელს ქალაქი ოსმალებმა დაიკავეს. 1667 წელს ქალაქის მოურავმა ბეჟან ლორთქიფანიძემ ისინი განდევნა, თუმცა 1669 წელს ის კვლავ ოსმალებმა დაიკავეს და ერთი საუკუნის განმავლობაში ეკავათ უქიმერიონის ციხე. ამ დროს დაეცა ეკონომიკური და კულტურული ცხოვრება, დაიცალა უბნები. 1691 წელს ოსმალებმა დაანგრიეს ბაგრატის ტაძარი. XVII საუკუნის ქუთაისი აღწერა კათოლიკე მისიონერმა არქანჯელო ლამბერტიმ: მიუხედავად დაკნინებისა, იმერეთის სატახტო ქალაქი თავის ოდინდელ აღნაგობას მეტ-ნაკლებად მაინც ინარჩუნებდა. ქალაქის მთავარი ნაწილი კვლავაც ძველი ცენტრი იყო: შიდაციხე და გალავნიანი შიდაქალაქი, სადაც ბაგრატის ტაძარი იყო აღმართული. ქალაქის ამ ნაწილს „დიდ ქუთაისს“ ან „ზედაქალაქს“ უწოდებდნენ. XVIII საუკუნეში ჯერ კიდევ არსებობდა მთის ფერდზე შეფენილი გამაგრებული ქვედაქალაქი, რომელიც რიონის მარცხენა ნაპირზე გადადიოდა და „ჴიდის კარით“ იყო დაცული. გალავანს მიღმა დიდ ქუთაისს გარეთუბანი ემიჯნებოდა. ზედაქალაქის მნიშვნელობის მიუხედავად, ქუთაისი რიონის მარცხენა ნაპირზე, დაბლობზე ვითარდებოდა. ამ არემარეს „მცირე ქუთათისს“ ეძახდნენ. გალავანს მიღმა მეფის ბაღები და დიდი მოედანი იყო გაშლილი. ამ მოედანზე იმართებოდა მეფის საჯარო შეხვედრები, ეწყობოდა ასპარეზობები - ყაბახი, ჯირითი, ხელშუბის ტყორცნა და თოფის სროლა. მოედნის გაყოლებაზე მდებარეობდა „ახალი ქალაქი“, გარეთუბანი, სადაც სავაჭრო რიგები და ვაჭარ-ხელოსანთა სახლები იყო ჩამწკრივებული. XVIII საუკუნეში ქალაქი არაერთხელ ოდიშის მთავარმა ლევან დადიანმაც არაერთხელ დაარბია და გადაწვა, რაზეც მოწმობს წარწერა ილორის წმ. გიორგის ტაძარზე. ჟან შარდენის ცნობით 1723 წელს ქუთაისში 20 კომლი ცხოვრობდა და ის დიდ და მჭიდრო სოფელს უფრო ჰგავდა, ვიდრე სატახტო ქალაქს. 1737 წელს შედგენილ იქნა ქუთაისის პირველი რუკა. ის ტიმოთე გაბაშვილმა შეადგინა. 1770 წელს მეფე სოლომონ I რუსეთის ჯარის დახმარებით ქუთაისის ციხიდან ოსმალები განდევნა. მეფემ ხონიდან და სხვა ადგილებიდან ვაჭრები გადმოიყვანა და ქუთაისში „ქალაქობა“ (ბაზრობა) აღადგინა. ამ პერიოდიდან ქუთაისის აღორძინების ხანა იწყება. გამოცოცხლდა მეურნეობა, იმატა მოსახლეობამ, აღორძინდა კულტურულ-საგანმანათლებლო ცხოვრება. აღმავლობა სოლომონ II პერიოდშიც გრძელდებოდა. XVIII საუკუნეში ქუთაისში მოღვაწეობდნენ მწიგნობრები და პოეტები, მათ შორის აღმოსავლეთ საქართველოდან ლტოლვილნიც: გიორგი ბატონიშვილი, თეიმურაზ I, არჩილ II, ნიკოლოზ რუსთველი, ზაქარია გაბაშვილი, ბესიკი, ელიზბარ ერისთავი, ალექსანდრე ამილახვარი, სოლომონ ლიონიძე, ქუთათელი მღვდელმთავრები და სხვები. 1800 წელს დაარსდა პირველი სტამბა, გაიხსნა ასამდე სავაჭრო სახლი, სახე იცვალა ქალაქის მოსახლეობამ. XVIII საუკუნეში ქალაქში მოვაჭრე სომხებს, ებრაელებსა და თურქებს, მოგვიანებით სოლომონ II მიერ ახალციხიდან გადმოსახლებული კათოლიკე ვაჭრები დაემატა, რომლებმაც XIX ს.-ში დიდი წვლილი შეიტანეს ქალაქურ ცხოვრებაში. რუსეთის იმპერიაში 1804 წლის 25 აპრილს მეფე სოლომონ II იძულებული გახდა რუსეთის იმპერიის ქვეშევრდომობა მიეღო. 1810 წლის 20 თებერვალს რუსეთმა იმერეთში მეფის ხელისუფლება გააუქმა. ქუთაისში, ისევე როგორც მთელს ქვეყანაში, რუსეთის ჯარი ჩადგა. 1811 წლიდან ქუთაისი იმერეთის ოლქის სამხედრო-ადმინისტრაციული ცენტრი გახდა. რიონის მარცხენა ნაპირზე აშენდა ევროპული ტიპის სამხედრო და ადმინისტრაციული შენობები. 1821 წელს გაიხსნა სასულიერო სასწავლებელი, 1830 წელს სკოლა. 1840 წლიდან იყო ქუთაისის მაზრის ცენტრი, 1846 წლიდან კი ასევე ქუთაისის გუბერნიისა. საგრძნობლად იმატა მოსახლეობამ. ამ პერიოდში მეფეთა სასახლის ადგილი რუსეთის მხედრობის ყაზარმებმა დაიკავა. რუსული ადმინისტრაცია ახალ ქალაქში განთავსდა, ხოლო თვით ქალაქის განვითარება რიონის მარცხენა ნაპირზე გაგრძელდა. აქ იყო ძირითადი საცხოვრებელი უბნები, ბაზარი მრავალრიცხოვანი სავაჭრო და სახელოსნო რიგებით, ახალი სამლოცველოები და ყაზარმები. სახლების უმრავლესობა თიხით შელესილი, გარედან კირით შეთეთრებული წნულის იყო. თავადები და მდიდარი ვაჭრები ხის სახლებში ცხოვრობდნენ. 1820-იან წლებში ქუთაისის სამოქალაქო მოსახლეობა 1085 ადამიანს შეადგენდა. აქედან ნახევარი იყვნენ ებრაელები, დანარჩენი კი სომხები და იმერლები. 1850-იან წლებშიც კი 481 სახლიდან ქალაქში მხოლოდ 15 ყოფილა ქვის, დანარჩენი კი „იმერული წესით" იყო ნაგები. თავადაზნაურობა ძირითადად ქალაქგარეთ ცხოვრობდა. ძველ ქუთაისში სახლობდნენ განდევნილი მეფის მსახურთა და მოხელეთა შთამომავლები. აქვე იყო იმერეთის ეპარქიის მმართველის რეზიდენციაც. რიონის მარცხენა სანაპიროზე გაშლილი ახალი ქუთაისი „ვაჭართა ქალაქი“ იყო. მოსახლეობის ძირითად ნაწილს ქართველი კათოლიკეები, სომხები და ებრაელები შეადგენდნენ. ქართველ და სომეხ ვაჭრებს უცხოური საქონელი შემოჰქონდათ, ებრაელები წვრილვაჭრები იყვნენ, იმერლები კი ხელოსნები, მიკიტნები და მედუქნეები იყვნენ. ბერძნები პურს აცხობდნენ. XIX საუკუნის დასაწყისში ქალაქს „თათარი“ (მაჰმადიანი) ლაზები აშენებდნენ, მოგვიანებით კი იმერელი და ბერძენი ქვისმთლელები და დურგლები გამოჩნდნენ. ამათ გარდა, ქალაქში მცირერიცხოვანი რუსი და პოლონელი სამხედროები და მოხელეებიც იყვნენ. ქუთაისურ ნაწარმთაგან განთქმული იყო გიშრის ნაკეთობანი, რომლებიც სპეციალურ მაღაზიებში იყიდებოდა. პარასკევობით და კვირაობით გამართულ ბაზრობებზე გარშემო სოფლებიდან ჩამოჰქონდათ სანოვაგე. აქ გახსნილ „იარმუკაზე“ უფრო შორიდანაც ჩამოდიოდნენ ვაჭრები, რომელთაც ძირითადად ევროპული საქონელი ჰქონდათ. XIX საუკუნის შუა წლებიდან ქალაქში ბევრი სიახლე გაჩნდა. ძველი საასპარეზე მოედნის ადგილას 1848 წელს ბულვარი გაშენდა — ხეივნებიანი დიდი ბაღი ზამბახებით, ბზებით, კაფეთი, გრძელი სკამებით და საცეკვაო მოედნით. 1820-იანი წლებიდან ქალაქში უკვე არსებობდა კიდევ ერთი საზოგადო ბაღი-მოედანი, სადაც კვირაობით და სადღესასწაულო დღეებში გარნიზონის ორკესტრი უკრავდა ქართულ საცეკვაო მუსიკას. თუმცა ახალი ბაღი ქუთაისში ნამდვილ ცენტრად გადაიქცა. ამოქმედდა აბრეშუმის ძაფსაღები ფაბრიკა, მდინარე რიონზე აიგო მეორე ხიდი ე.წ. თეთრი ხიდი. მოედნის ირგვლივ იყო განლაგებული ქალაქის მთავარი მართლმადიდებლური ტაძრები (წმ. ალექსანდრე ნეველის სახელობის „სობორი“ და წმ. მთავარანგელოზის ეკლესია), პირველი დიდ სასწავლებლები (ქუთაისის კლასიკური გიმნაზია და წმ. ნინოს სასწავლებელი) და ახალი სავაჭრო „ყაფანი“. მდიდარი ქუთათურებიც აქვე ცხოვრობდნენ. ქუთათურთა მცდელობით ქალაქი თანდათან ევროპულ იერს იღებდა. ქალაქი საბჭომ მიიღო გადაწყვეტილება ცენტრალურ ქუჩებში ხის სახლების მშენებლობის აკრძალვის შესახებ. ხის სახლების ადგილი ნელ-ნელა ქვითკირის ორსართულიანმა ნაგებობებმა დაიკავა. გაჩნდა ახალი უბნები: კახნიაური, ბალახვანი, მწვანეყვავილა, საფიჩხია ბჟოლები, ჭომა და სხვა. ოღროჩოღრო ქუჩები შეცვალა სწორმა, მოკირწყლულმა და განათებულმა ქუჩებმა. ქუჩებს სახელები დაარქვეს. 1862 წელს რიონზე ააგეს პირველი ლითონის ხიდი კავკასიაში, რომელსაც წითელი ხიდი უწოდეს. 1860-იან წლებში ბატონყმობის გაუქმების შემდეგ გაჩნდა კაპიტალისტური ტიპის საწარმოები. დაიწყო განვითარება მეწარმეობამ. პეტრე კოკოჩაშვილს მინერალური წყლის ქარხანა ჰქონდა; ოცხელებს — სამღებროები და არყის სახდელები; ჭალიშვილებს — გიშრის, ბამბისა და მატყლის წარმოება; გოკიელებს, ფირალიშვილებსა და მეფისაშვილს — თამბაქოს ფაბრიკები. ასევე მუშაობდა აგურის, ტყავის, კრამიტის დასამუშავებელი ქარხნები, საკონდიტრო საამქროები, საფეიქრო ფაბრიკა, მიტროფანე ლაღიძის შუშხუნა წყლების დარბაზი და ყინულის ქარხანა; ასევე ღვინის საწარმოები, შამპანურის ქარხანა. გაიხსნა სასტუმროები: „ფრანცია“, „გრანდოტელი“, „ლონდონი“, „პალასოტელი“, „ორიენტი“, „ბელვიუ“, „იტალია“ და სხვა. დაარსდა ბანკები. 1875 წელს ქუთაისმა მიიღო საქალაქო თვითმმართველობის უფლება. 1877 წელს ქუთაისი ცალკე ტოტით შეუერთდა ამიერკავკასიის რკინიგზის ცენტრალურ მაგისტრალს. ამის მიზეზი იყო მსხვილი მიწათმფლობელი და მეურნე ალექსანდრე ანანოვი. ანანოვი ფლობდა აჯამეთის ტყეს, აწარმოებდა ხე-ტყესა და ღვინოს. 1866 წელს, ალექსანდრე ანანოვის ვაჟიშვილები მიხრან და აბგარ ანანოვები, გაემგზავრნენ პეტერბურგში, რკინიგზის ადმინისტრაციაში და სოლიდური თანხის სანაცვლოდ, მოახერხეს პროექტის შეცვლა და სარკინიგზო მაგისტრალის ქალაქ ქუთაისის ნაცვლად სოფელ რიონში, თავიანთ მამულში გატარება. ამით ანანოვებმა მიაღწიეს პროდუქციის გატანის გაიაფებასა და გამარტივებას, თუმცა ყოველივე ამის გამო სარკინიგზო მაგისტრალმა ქუთაისს გვერდი აუარა. მაგისტრალურ რკინიგზაზე მიერთება მხოლოდ 1887 წელს, ტყიბული-ქუთაისი-რიონის რკინიგზის დასრულების შემდეგ მოხერხდა. 1880 წელს ქუთაისში გაიხსნა ქართული გიმნაზია, 1881-1883 წლებში გამოდიოდა გაზეთი „შრომა“, 1885 წელს გაიხსნა პროფესიული თეატრი, დაარსდა სხვადასხვა საზოგადოებრივი ორგანიზაციები. 1890-იან წლებში ქუთაისის მოსახლეობამ 32 000-ს გადააჭარბა. 1894 წელს ჩამოყალიბდა მესამე დასის ქუთაისის ორგანიზაცია. ქალაქში გამორჩეულად დიდი ზომის მხოლოდ სასწავლებლები იყო. ქუთაისი მთელი დასავლეთ საქართველოს საგანმანათლებლო კერას წარმოადგენდა და იქ ჩადიოდა მთელი რეგიონის ახალგაზრდობა. XX საუკუნის დასაწყისში აქ 24 სხვადასხვა სახის სასწავლებელი არსებობდა. კლასიკური, სათავადაზნაურო, წმინდა ნინოსა და რეალური სასწავლებლის გვერდით არსებობდა მრავალი კერძო სკოლაც. მოქმედებდა სასულიერო სემინარია, კათოლიკური და სომხური სამრევლო სკოლები. თუმცა სკოლების უმრავლესობაში ქართული ენა იკრძალებოდა. XX საუკუნის დასაწყისში გაჩნდა სინემატოგრაფი (კინოდარბაზები): „რადიუმი“, „მონპლეზირი“ და „თამარი“. ქალაქი უცხოელი სტუმრისთვის უჩვეულო შთაბეჭდილებას ტოვებდა. პატარა, ორსართულიანი სახლები ერთი მხრივ ევროპულს ჰგავდა, მეორე მხრივ კი აივნები და ბაღები ადგილობრივი ორნამენტებით იყო მორთული. პირველ სართულად თითქმის მთელ ქალაქს დარაბების რიგი მისდევდა, სადაც მაღაზიები და საწარმოები იყო მოთავსებული. XX საუკუნის დასაწყისიდან ქალაქში გაძლიერდა რევოლუციური და სოციალ-დემოკრატიული მოძრაობა, შეიქმნა რსდმპ-ის კომიტეტი, არალეგალური სტამბა1905 წლის რევოლუციის დროს იმართებოდა მიტინგები და დემონსტრაციები. 1905 წლის თებერვალში მოხდა შეტაკება დემონსტრანტებს და კაზაკთა ჯარის ნაწილებს შორის, ქალაქში აღიმართა ბარიკადები. რევოლუციონერებს ფარულად ხელს უწყობდა ქუთაისის გუბერნატორი ვლადიმირ სტაროსელსკი, რომელსაც „წითელი გუბერნატორი“ შეარქვეს. საბჭოთა პერიოდი 1921 წლის მარტს ქუთაისი დაიკავეს რსფსრ-ის საოკუპაციო ძალებმა. 1926 წლისთვის ქალაქის ფართობი 25 კმ2 იყო. საბჭოთა დროს ქუთაისმა სამრეწველო პროფილი შეიძინა. ამუშავდა მაუდის, სამკერვალო, აბრეშუმის ფაბრიკები, ბარიტის, გუმბრინის, ლითოფონის, მინის ქარხნები და სხვა საწარმოები. 1930 წელს დაარსდა პედაგოგიური ინსტიტუტი, 1934 წელს ამოქმედდა რიონჰესი. 1939 წლის 11 ივლისს საქართველოს სსრ-ის უმაღლესი საბჭოს პრეზიდიუმის ბრძანებულებით ქალაქი ქუთაისი ქუთაისის რაიონს გამოეყო. 1938, 1947 და 1976 წლებში მომზადდა ქალაქის გენერალური გეგმები. 1941-1945 წლებში 22 ათასი ქუთაისელი მონაწილეობდა მეორე მსოფლიო ომში. 1951 წელს ამოქმედდა ქუთაისის ავტომექანიკური ქარხანა. ქუთაისი საქართველოს სსრ-ის მეორე სამრეწველო-ინდუსტრიული ცენტრი იყო თბილისის შემდეგ. საბჭოთა პერიოდში ქალაქი იყოფოდა ორ: ლენინისა და ავტოქარხნის რაიონებად. მოქმედებდა 51 საწარმო, რომელთა პროდუქცია იგზავნებოდა სსრკ-სა და საზღვაგრარეთის ქვეყნებში. ქალაქის ეკონომიკის მთავარ დაგებად იქცა ელექტროენერგეტიკა, მანქანათმშენებლობა და ქიმიური მშენებლობა. ასევე განვითარებული იყო აბრეშუმის, სამკერვალო, კვების, ხის დამუშავებითი და საშენი მასალების მრეწველობა. დამოუკიდებლობის პერიოდი 2013 წლიდან ქუთაისთან ამოქმედდა ქუთაისის საერთაშორისო აეროპორტი. 2012-2018 წლებში ქუთაისი საქართველოს პარლამენტის ადგილსამყოფელი იყო. ქალაქის ტერიტორიაზე 18 000-მდე კერძო საცხოვრებელი სახლი, 900-მდე მაღლივი კორპუსი და ასობით საზოგადოებრივი დანიშნულების შენობაა განლაგებული. დემოგრაფია საქართველოში ჩატარებული მოსახლეობის საყოველთაო აღწერების მონაცემების მიხედვით ქუთაისის მოსახლეობის რაოდენობა 1897-1989 წლებში მუდმივად მატულობდა, ქუთაისი თბილისის შემდგომ მოსახლეობის რაოდენობის მიხედვით ყოველთვის მეორე ქალაქს წარმოადგენდა. ქალაქ ქუთაისის 1976 წლის მესამე გენერალური გეგმის თანახმად, 2000 წლისათვის მოსახლეობის რაოდენობას 400 ათასი მცხოვრებისათვის უნდა მიეღწია. XX საუკუნის ბოლოსა და XXI საუკუნის დასაწყისში ქალაქის მოსახლეობა პერმანენტული კლების პროცესს განიცდის. ამჟამად ქუთაისი საქართველოში მოსახლეობის რაოდენობის მიხედვით მესამე ქალაქია თბილისისა და ბათუმის შემდეგ. მოსახლეობის 99 %-ს შეადგენენ ქართველები. მცირე რაოდონებით არიან წარმოდგენილნი რუსები (0,36 %), უკრაინელები (0,1 %) და სომხები (0,09 %). ადგილობრივი თვითმმართველობა ადმინისტრაციული ერთეულები ქუთაისში 12 ადმინისტრაციული ერთეულია: ავტოქარხანა; გამარჯვება; გუმათი; ვაკისუბანი; კახიანოური; მუხნარი; ნიკეა; საფიჩხია; სულხან-საბა; უქიმერიონი; ქალაქ-მუზეუმი; ძელქვიანი. საკრებულო ტრანსპორტი საავტომობილო გზები ქუთაისი რამდენიმე მნიშვნელოვანი საავტომობილო მაგისტრალის გადაკვეთაზე მდებარეობს. ქალაქში გადის საქართველოს საავტომობილო მაგისტრალი ს1, ასევე საავტომობილო გზები ქუთაისი-წყალტუბო-ცაგერი-ლენტეხი, ქუთაისი-ბაღდათი და ქუთაისი-ტყიბული. ქალაქში მოძრაობს საზოგადოებრივი ტრანსპორტი. რკინიგზა ქალაქში არის რკინიგზის სადგური, საიდანაც არის მუდმივი მიმოსვლა თბილისსა და ბათუმში. ქალაქის ტერიტორიაზე რკინიგზის სამი სადგურია: რიონი, ქუთაისი I და ქუთაისი II. სადგური „რიონი“ ცენტრალურ სარკინიგზო მაგისტრალზე მდებარეობს. სადგური ქალაქის განაშენიანებული ნაწილიდან მოშორებით არის და მასზე წვდომა მაცხოვრებლებისთვის მოუხერხებელია. რკინიგზის სადგური „ქუთაისი 1“ ჩიხს წარმოადგენს. ის ემსახურება მგზავრებს სადგურ „რიონამდე“ მისასვლელად. აღნიშნული სადგური ასევე უკავშირდება ქალაქ ტყიბულს. ქუთაისი II უკავშირდება ქალაქ წყალტუბოს. აეროპორტი ქუთაისს ემსახურება დავით აღმაშენებლის სახელობის საერთაშორისო აეროპორტი, რომელიც ქუთაისიდან 14 კილომეტრის დაშორებით, წყალტუბოს მუნიციპალიტეტში მდებარეობს. აეროპორტი 2012 წელს ამოქმედდა და მისით დაბალბიუჯეტიანი ავიაკომპანიები სარგებლობენ. განათლება ქალაქში მოქმდებს 35 საბავშვო ბაღი, 46 საჯარო და 20 კერძო სკოლა, ქუთაისის სახელმწიფო უნივერსიტეტი, საქართველოს სუბტროპიკული მეურნეობის სახელმწიფო უნივერსიტეტი, ქუთაისის სამართლისა და ეკონომიკის უნივერსიტეტი, ქუთაისის სამედიცინო ინსტიტუტი „ქუთაისი“, თბილისის ვანო სარაჯიშვილის სახელობის სახელმწიფო კონსერვატორიის ქუთაისის ფილიალი, თბილისის ეკონომიკურ ურთიერთობათა სახელმწიფო უნივერსიტეტი—ქუთაისის ჰუმანიტარულ-სოციალურ მეცნიერებათა ფაკულტეტი, ქუთაისის იოანე პეტრიწის სახელობის უნივერსიტეტი, პედაგოგიური ინსტიტუტი „ლამპარი“, ხელოვნებისა და პედაგოგიკის ინსტიტუტი „კოლხა“, საერო ინსტიტუტი „გელათი“, საინჟინრო ინსტიტუტი, კვებისა და ფარმაცევტული მრეწველობის ინსტიტუტი, ქალაქ ქუთაისის დამოუკიდებელი უნივერსიტეტი, ბორის ონიანის სახელობის ჰუმანიტარული და სამართლის საერო ინსტიტუტი, საქართველოს ტურიზმის მეცნიერებათა აკადემიის ქუთაისის სახელობის მრავალპროფილიანი ინსტიტუტი, ქ. ქუთაისის ჰუმანიტარული და სამართლის ინსტიტუტი, ქ. ქუთაისის ნ. მუსხელიშვილის სახელობის სახელმწიფო ტექნიკური უნივერსიტეტი და რამდენიმე პროფესიული სასწავლებელი. კულტურა ქუთაისში მოქმედებს ქუთაისის დრამატული თეატრი, ქუთაისის თოჯინების თეატრი, ქუთაისის ოპერის თეატრი, ქუთაისის სახელმწიფო ისტორიული მუზეუმი, ქუთაისის ისტორიულ-არქიტექტურული მუზეუმ-ნაკრძალი, სპორტის ისტორიის მუზეუმი, ზაქარია ფალიაშვილის სახლ-მუზეუმი, საბრძოლო დიდების მუზეუმი, სახვითი ხელოვნების მუზეუმი. არქიტექტურა ქალაქს თავისებურ ელფერს აძლევს მთაგორიანი რელიეფი, გამწვანება და მდინარე რიონის კლდოვანი ნაპირები. ქუთაისს შენარჩუნებული აქვს შუა საუკუნეების ქალაქისთვის დამახასიათებელი იერი. მარჯვენა ნაპირის ფერდობებზე შეფენილია ძველი ქალაქი, განაშენიანებული 1-2 სართულიანი შემინულაივნიანი ქვის და აგურის საცხოვრებელი სახლებით. ვიწრო, მიხვეულ-მოხვეული ქუჩები ერთმანეთთან დაკავშირებულია კიბეებით და ვიწრო გასასვლელებით, ბევრია ჩიხი. ძველ არქიტექტურულ ძეგლთაგან აღსანიშნავია ბაგრატის ტაძარი, უქიმერიონის ციხე, მწვანეყვავილას ეკლესია (1109). ქალაქის მარცხენა ნაპირი XIX საუკუნის ბოლოს და XX საუკუნის დასაწყისში ჩამოყალიბდა. აქ რელიეფი უფრო მარტივია. შუაში მდებარეობს გეგმით მართკუთხა ქალაქის ბაღი, რომლის წინ, დიდ მოედანზე, განლაგებულია ადმინისტრაციული, საზოგადოებრივი და კულტურული დაწესებულებები. მნიშვნელოვანი ნაგებობებია სასტუმრო (1935, არქიტექტორი მიხეილ ჩხიკვაძე), ადმინისტრაციული შენობა (1947, მიხეილ შავიშვილი), დრამატული თეატრი (1955, შ. თავაძე, მიხეილ შავიშვილი). დასავლეთ ნაწილში მდებარეობს ავტოქარხნის რაიონის დასახლება (არქიტექტორი მიხეილ შავიშვილი). სპორტი ქუთაისში მოქმედებს საფეხბურთო, სარაგბო და საკალათბურთო კლუბები. საფეხბურთო კლუბი ტორპედო ქუთაისი ასპარეზობს საქართველოს ეროვნულ ლიგაში. ტორპედო ჩემპიონატის სამგზის გამარჯვებულია, რითაც ის საქართველოში რიგით მეორე ყველაზე ტიტულოვანი კლუბია. სარაგბო კლუბი „აია“ ასპარეზობს საქართველოს „დიდ 10-ში“. ის რაგბის ეროვნული ჩემპიონატის 6-გზის გამარჯვებული და რიგით მეორე ყველაზე ტიტულოვანი კლუბია. საკალათბურთო კლუბი „ქუთაისი 2010“ ასპარეზობს საქართველოს სუპერლიგაში. გამოჩენილი ქუთაისელები დავით IV აღმაშენებელი ნიკო მარი ზაქარია ფალიაშვილი ვერიკო ანჯაფარიძე აკაკი ვასაძე იაკობ ნიკოლაძე ვლადისლავ რაჩკევიჩი იოსებ ოცხელი პეტრე ოცხელი ზურაბ საკანდელიძე მიხეილ ქორქია თეიმურაზ აფხაზავა დავით ხახალეიშვილი აკაკი კიბორძალიძე რევაზ ძოძუაშვილი ოთარ ქორქია ქეთი მელუა მაია ჩიბურდანიძე რამაზ შენგელია თენგიზ სულაქველიძე თამაზ კოსტავა ზაურ სვანაძე დები იშხნელები რევაზ გაბრიაძე დაძმობილებული ქალაქები გალერეა ლიტერატურა ლანჩავა, ო. „ქუთაისის ძველი ისტორიისათვის“, თბილისი, 1975 „ძველი და ახალი ქუთაისი“, თბილისი, 1973 ჯაოშვილი, ვ. „ქუთაისი, ეკონომიკურ-გეოგრაფიული დახასიათება“, თბილისი, 1962 ჩაკვეტაძე, ვ. „ქუთაისის ისტორია“, თბილისი, 1960 რესურსები ინტერნეტში სურათები ქუთაისზე ინფოქუთაისი სქოლიო


იცით, ადრე გოგოსა და ბიჭის მეგობრობის არ მჯეროდა, ნუ არც ეხლა მჯერა მაგრამ არსებობს ჩემს სამეგობროში ერთი გოგონა რომელიც ამ (ჩემს თავში ჩამოყალიბებულ) სტერეოტიპს ამსხვრევს და ერთადერთი თუ არა ერთ-ერთი უახლოესი მეგობარია. ის რამოდენიმე წლის წინ გამოჩნდა ჩემს ცხოვრებაში და მივსებს იმ სიცარიელეს რასაც დედისერთობა ქვია. ეს რამოდენიმე წელი ვერ ვგრძნობ იმას რომ მე არ მყავს არც ძმა და არც და (თავადაც დედისერთაა). ხო, აი ასე, პირდაპირ ზედმეტი ქარაგმების გარეშე – ის ჩემი პატარა დაიკოა (ნუ ეხლა მერე რა რომ თვეებით დიდია მაინც ჩემი პატარა კუკლაა!), მიუხედავად იმისა რომ თავად ფიქრობს რომ უკვე გაიზარდა მე მაინც მგონია რომ საკუთარ თავში ჩამოუყალიბებელია, მგონია რომ ზოგჯერ სიამოვნებს როცა ატყუებენ და ამ ტყუილებს იჯერებს. ამბობს რომ უბრალოდ ერთობა და ჩემსავით ცხოვრებისგან მაქსიმუმი უნდა რომ მიიღოს მაგრამ ბოლოს ამ ურთიერთობებიდან დაზარალებული მაინც თვითონ რჩება, მოკლედ რომ ვთქვათ ძალიან მიამიტი და თვითნება ბავშვია. მასთან ვერ მოიწყენ, ჯერ მხოლოდ მისი კისკისი რად ღირს რომ მთელი დღე კარგ განწყობაზე იყო. ზოგჯერ საშინელი ეგიოზმი იპყრობს (დედისერთებს გვახასიათებს) და უყვარს როცა ვინმეს ნერვებს წიწკნის და წყობილებიდან გამოყავს ყოველთვის ყურადღების ცენტრშია. “მოვლენების”, ცხელი წერტილების ეპიცენტრში და ეს მის ცხოვრებას ამრავალფეროვნებს. საშინლად არ უყვარს როცა მის სახელს სწორად, გამართულად ეძახიან (ნუ ეს გოგონების უმეტესობას ჭირს). მასთან ერთად ყველგან და ყოველთვის თავს კომფორტულად ვგრძნობ, ვერ ვიტყვი რომ უკომპლექსოა თუმცა სწორედ ეს მხიბლავს მასში, არა მთლად არც ნამეტანი კდემამოსილი არ არის უბრალოდ კომპანიონებს გააჩნიათ ვგიჟდები მის იუმორზე, ყოველთვის ახერხებს ჩემს გაღიმებას მაინც, ჭკუიდან გადასვლას თუ არა მის გაკეთებულ ყავას ვერცერტი ფეშენებელური ბარის ყავა ვერ ჯობნის, მასთან სახლში როგორც საკუთარ სახლში ისე ვგრძნობ თავს ^^ მიუხედავად ამ იდეალური ურთიერთობის და შეხმატკბილებული მეგობრობისა მაინც რჩება ერთი თემა რომელიც ჩვენს შორის ცხარე დებატების თუ მეგობრული “კამათის” საგანი ხდება, ეს კი გოგოსა და ბიჭის შორის მეგობრობაა, მე რა თქმა უნდა ვეწინააღმდეგები მას იმაში რომ არ არსებობს ბიჭი (ან გოგო) რომელიც ერთი, სულ ერთი წამით მაინც არ შეხედავს მას ისე როგორც გოგოს, როგორ ქალს. ის ფიქრობს რომ მე პარადოქსულ არგუმენტები მომყავს, ჯერ გამომდინარე იქიდან რომ მასზე გადამკვდარი მეგობარი ვარ და მას ეს წარმოუდგენლად მიაჩნია, მეორე კი თავისივე გამოცდილებიდან რაღაც მიზეზი მოყავს. მე კი მაინც ჩემს აზრზე ვრჩები რომ მიუხედავად იმისა მე უამრავი მეგობარი გოგო მყავს რომლისკენაც უბრალოდ წარმოუდგენელია გაუცნობიერებლადაც კი გამეფიქროს მათზე – გოგოს და ბიჭს შორის (ნამდვილი) მეგობრობა არ არსებობს. ხო, ვიცი ალბათ მართლაც ურთიერთგამომრიცხავია ის რაც ზემოთ დავწერე და ის რასაც ახლა ვწერ მაგრამ რა ვქნა მე – მე ვარ, შენ – შენ ხარ


text: პ, ⴎ, Ⴎ, Პ (პარი) — ქართული ანბანის მეთხუთმეტე ასო (ძველ ქართულში მეჩვიდმეტე იყო). შეესაბამება ბაგისმიერ ყრუ მკვეთრ თანხმოვანს. ძველ ქართულ სათვალავში აღნიშნავდა რიცხვ ოთხმოცს (80). მოხაზულობა პ-ს მოხაზულობა ასომთავრულში რკალისა და ხაზებისგან შედგება, რომელიც კვადრატულ არეს იკავებს. პ ნუსხურში კუთხოვანი ფორმისაა და მარჯვნივ გადახრილი. იგი შუა ორ ხაზშია მოთავსებული. მხედრულში პ მომრგვალებული კონტურის მქონეა. იგი ზედა სამ ხაზს შორის იწერება. კოდების ცხრილი ბრაილი სხვა მნიშვნელობები პ — წილობითი თავსართის „პიკოს“ შემოკლება სხვადასხვა ერთეულებში: პმ (პიკომეტრი) და სხვა. რესურსები ინტერნეტში Graphemica (პ) Graphemica (ⴎ) Graphemica (Ⴎ) სქოლიო ქართული ასოები


text: საკუთარი სახელი ალექსანდრე შეიძლება აღნიშნავდეს ერთ-ერთ შემდეგ პიროვნებათაგანს: ალექსანდრე მაკედონელი — ძველი ბერძენი მხედართმთავარი ალექსანდრე (ოქროპირიძე) — ქართველი საეკლესიო და საზოგადო მოღვაწე ალექანდრე I — იმერეთის მეფე ალექსანდრე I, დიდი — საქართველოს მეფე (1412-1442) ალექსანდრე I — კახეთის მეფე (1476-1511) ალექსანდრე II — იმერეთის მეფე (1484-1510) ალექსანდრე II — კახეთის მეფე (1574-1605) ალექსანდრე III — იმერეთის მეფე (1639-1660) ალექსანდრე IV — იმერეთის მეფე (1683-1695) ალექსანდრე V — იმერეთის მეფე (1720-1751) ალექსანდრე ბაქარის ძე — ქართლის სამეფო ტახტის პრეტენდენტი ალექსანდრე იესეს ძე — ქართლის სამეფოს პოლიტიკური მოღვაწე XVIII საუკუნის I ნახევარში ალექსანდრე ლუარსაბის ძე — სამხედრო მოღვაწე ალექსანდრე ქართველი — შეერთებულ შტატებში მოღვაწე ქართველი ავიაკონსტრუქტორი ამ სახელით ცნობილია აგრეთვე რამდენიმე პაპი: ალექსანდრე III (პაპი) — რომის პაპი ალექსანდრე IV (პაპი) — რომის პაპი ალექსანდრე VI (პაპი) — რომის პაპი ალექსანდრე VII — რომის პაპი ალექსანდრე I (რუსეთი) — რუსეთის იმპერატორი ალექსანდრე II (რუსეთი) — რუსეთის იმპერატორი ალექსანდრე III (რუსეთი) — რუსეთის იმპერატორი ალექსანდრე I იაგელონი — ლიტვის დიდი მთავარი ალექსანდრე I კარაგეოგიევიჩი — იუგოსლავიის მეფე ალექსანდრე კეთილი — მოლდავეთის მთავარი


ოფთან დექსამეტაზონი / Oftan Dexamethason ⋆ www.medgeo.net კლინიკურ-ფარმაკოლოგიური ჯგუფი: გლუკოკორტიკოიდული საშუალება ადგილობრივი გამოყენებისათვის აქტიური ნივთიერებები: დექსამეტოზონის ნატრიუმის ფოსფატი – 1,32 მგ (დექსამეტაზონის 1 მგ-ის ექვ.) დამხმარე ნივთიერებები: ბენზალკონიუმის ქლორიდი, ბორის მჟავა, ნატრიუმის ტეტრაბორატი, დინატრიუმის ედეტატი, საინექციო წყალი. სინთეზური ფტორირებული გლუკოკორტიკოსტეროიდი. ახდენს გამოხატულ ანთების საწინააღმდეგო და ალერგიის საწინააღმდეგო მოქმედებას. ურთიერთმოქმედებს რა სპეციფიურ ცილის რეცეპტორთან სამიზნე ქსოვილებში, არეგულირებს კორტიკოდამოკიდებული გენების ექსპრესიას, და ამით გავლენას ახდენს ცილის სინთეზზე. ახდენს ლეიკოციტების მემბრანების ლიზოსომური ფერმენტების სტაბილიზაციას; თრგუნავს ანტისხეულების სინთეზს და არღვევს ანტიგენის გამოცნობას. ყველა ეს ეფექტი მონაწილეობს ქსოვილებში ანთებითი რეაქციის დათრგუნვაში მექანიკური, ქიმიური ან იმუნური დაზიანების საპასუხოდ. ანთების საწინააღმდეგო მოქმედების ხანგრძლივობა ხსნარის 1 წვეთის ჩაწვეთების შემდეგ შეადგენს 4-დან 8 სთ-მდე. ადგილობრივი გამოყენებისას სისტემური აბსორბცია დაბალია. კონიუნქტივურ პარკში ჩაწვეთების შემდეგ, კარგად აღწევს რქოვანას ეპითელიუმში და კონიუნქტივაში; ამასთან, თვალის წყალწყალა სითხეში მიიღწევა თერაპიული კონცენტრაციები; ლორწოვანი გარსის ანთების ან დაზიანების დროს, პენეტრაციის სიჩქარე იზრდება. სისტემური სისხლის მიმოქცევაში შემავალი დექსამეტაზონის 60-70%-მდე უკავშირდება პლაზმის ცილებს. ღვიძლში მეტაბოლიზდება ციტოქრომ P450 შემცველი ფერმენტების მოქმედებით (ჩYP3A4); მეტაბოლიტები გამოიყოფა ნაწლავების მეშვეობით. ნახევრადდაშლის პერიოდი პლაზმაში (ტ 1⁄2) საშუალოდ შეადგენს 3.6 ± 0.9 სთ-ს. – კონიუნქტივიტის, კერატიტის, კერატოკონიუნქტივიტის არაჩირქოვანი ფორმები ეპითელიუმის დაზიანების და ბლეფარიტის გარეშე; – სკლერიტი და ეპისკლერიტი; – ირიტი, ირიდოციკლიტი და სხვადასხვა გენეზის უვეიტები; – სხვადასხვა ეტიოლოგიის რქოვანას ზედაპირული დაზიანებები (ქიმიური, ფიზიკური და იმუნური მექანიზმები) რქოვანას სრული ეპითელიზაციის შემდეგ; – თვალის უკანა სეგმენტის ანთება (ქორიოდიტი, ქორიორეტინიტი); – სიმპათიკური ოფთალმია. – ალერგიული კონიუნქტივიტი და კერატოკონიუნქტივიტი. – კერატიტი, ასოციირებული მარტივ ჰერპესთან, ჩუტყვავილასთან და რქოვანას და კონიუნქტივის სხვა ვირუსულ დაავადებებთან; – თვალის ტუბერკულოზი; – რქოვანას ეპითელიუმის დაზიანება (მათ შორის რქოვანას უცხო სხეულის მოცილების შემდგომი მდგომარეობა); – 18 წლამდე ასაკის ბავშვები (ბავშვებში და მოზარდებში პრეპარატის ეფექტურობის და უსაფრთხოების შესახებ მონაცემების არარსებობის გამო); – ჰიპერმგრძნობელობა პრეპარატის ნებისმიერი კომპონენტის მიმართ. დღეისათვის კლინიკური კვლევების მონაცემები პრეპარატ ოფთან® დექსამეტაზონის ორსულობისა და ლაქტაციის პერიოდში გამოყენების შესახებ არ არსებობს. ოფთან® დექსამეტაზონი ორსულობისა და ლაქტაციის პერიოდში გამოიყენება მხოლოდ ექიმის დაშნიშნულებითYიმ შემთხვევაში, თუ მოსალოდნელი ეფექტი ნაყოფისათვის ან ბავშვისთვის პოტენციურ რისკზე უფრო მაღალია. თერაპიის ხანგრძლივობა: არაუმეტეს 7-10 დღისა. მწვავე მდგომარეობების დროს: 1-2 წვეთი ყოველ კონიუნქტივურ პარკში ყოველ 1-2 საათში. ანთების შემცირების შემდეგ თვალის წვეთებს ოფტან® დექსამეტაზონს იწვეთებენ კონიუნქტივურ პარკში, 1-2 წვეთი 3-5-ჯერ დღეში. თვალის წვეთები ოფტან® დექსამეტაზონით მკურნალობის ხანგრძლივობა არ უნდა აღემატებოდეს 2-3 კვირას. გადაწყვეტილება მკურნალობის ხანგრძლივობის შესახებ ობიექტურ მონაცემებს ეყრდნობა, რომლებიც შეიცავს პრეპარატის მოქმედების ეფექტურობას, კლინიკური სიმპტომების გამოხატულობას და გვერდითი ეფექტების წარმოქმნის შესაძლო რისკს. თვალის წვეთების ოფთან® დექსამეტაზონის ჩაწვეთების შემდეგ შესაძლებელია გამოვლინდეს სწრაფად გარდამავალი წვის შეგრძნება, ალერგიული რეაქციები. დექსამეტაზონის ხანგრძლივი გამოყენება (3 კვირაზე მეტ ხანს) შეიძლება გახდეს მეორადი გლაუკომის და სტეროიდული კატარაქტის მიზეზი, ასევე შესაძლებელია რქოვანას გარსის დაწყლულება, შემღვრევა, გათხელება ან პერფორაცია. იშვიათ შემთხვეაში, დექსამეტაზონმა შეიძლება ხელი შეუწყოს ჰერპესული და ბაქტერიული ინფექციების გავრცელებას. ოფთან® დექსამეტაზონი კონსერვანტის სახით შეიცავს ბენზალკონიუმის ქლორიდს, რომელმაც შეიძლება გამოიწვიოს თვალის გაღიზიანება. გვერდითი ეფექტების წარმოქმნის შემთხვევაში, დაუყოვნებლივ მიმართეთ თქვენს მკურნალ ექიმს. ჭარბი დოზირება თვალის წვეთების ოფტან® დექსამეტაზონის ადგილობრივი გამოყენებისას ნაკლებად სავარაუდოა. სიმპტომები: შესაძლებელია ადგილობრივი გაღიზიანება. სპეციფიური ანტიდოტი არ არსებობს. უნდა შეწყდეს პრეპარატის გამოყენება და დაინიშნოს სიმპტომური თერაპია. სხვა პრეპარატებთან ურთიერთქმედება, ძირითადად, განპირობებულია დექსამეტაზონის გამოყოფაში ციტოქრომ P450 შემცველი ფერმენტების მონაწილეობით (CYP3A4). ის ახდენს ფერმენტ CYP3A4 ინდუცირებას და ამით ამცირებს კალციუმის არხების ბლოკატორების, ქინიდინის და ერითრომიცინის ეფექტურობას. ადგილობრივი გამოყენების ჩვეულ რეჟიმში, პრეპარატის დოზა არასაკმარისია იმისათვის, რომ ღვიძლის ფერმენტების ინდუქცია ან გაჯერება გამოიწვიოს. იდოქსურიდინთან ხანგრძლივი გამოყენების დროს შესაძლებელია რქოვანას ეპითელიუმში დესრტუქციული პროცესების გაძლიერება. ოფთან® დექსამეტაზონი კონსერვანტის სახით შეიცავს ბეზალკონიუმის ქლორიდს, რომელიც შესაძლებელია აბსორბირდეს რბილი კონტაქტური ლინზებით და გამოიწვიოს მათი ფერის შეცვლა და მოახდინოს არასასურველი ზემოქმედება თვალის ქსოვილებზე. თუ პრეპარატ ოფტან® დექსამეტაზონით მკურნალობისას საჭიროა გამოიყენოთ კონტაქტური ლინზები, პრეპარატის მიღების წინ კონტაქტური ლინზები უნდა ამოიღოთ და უკან ჩაისვათ ინსტილაციიდან არა ნაკლებ 15 წუთის შემდეგ. პრეპარატით მკურნალობისას 2 კვირაზე მეტი ხნის განმავლობაში, საჭიროა რეგულარულად გააკონტროლოთ თვალშიდა წნევა და რქოვანას მდგომარეობა.O კორტიკოსტეროიდულმა თერაპიამ შეიძლება შენიღბოს მიმდინარე ბაქტერიული A და სოკოვანი ინფექცია. ინფექციის არსებობისას საჭიროა გამოიყენოთ წვეთები შესაბამისი ანტიმიკრობული თერაპიით. ჩაწვეთების შემდეგ შესაძლო ცრემლდენის გამო, პრეპარატის გამოყენება რეკომენდებული არ არის მანქანის ტარების ან მექანიკურ მოწყობილობებთან მუშაობის წინ. ფლაკონის გახსნის შემდეგ – 1 თვე. შენახვის პირობები: სია ბ. შეინახეთ 2 – 8o C ტემპერატურაზე, ბავშვებისათვის მიუწვდომელ ადგილას. გამოშვების ფორმა: 1მგ/მლ 5მლ თვალის წვეთები პოლიეთილენის საწვეთურიანი ფლაკონი N1


text: ასუნსიონი (ესპ.Asunción. სრული სახელი: ლა-მუი-ნობლე-ი-ლეალ-სიუდად-დე-ნუესტრა-სენიორა-სანტა-მარია-დე-ლა-ასუნსიონ) — პარაგვაის დედაქალაქი. ქვეყნის პოლიტიკური, კულტურული და ეკონომიკური ცენტრი. მდებარეობს ქვეყნის დასავლეთ ნაწილში. მდინარეპარაგვაის მარცხენა სანაპიროს დაბლობზე. ასუნსიონი სამხრეთ ამერიკის ერთ-ერთი უძველესი ქალაქია. მას ხშირად „ქალაქების დედასაც“ უწოდებენ, რადგან სწორედ აქედან მიეშურებოდნენ კოლონიზატორები სხვა ქალაქების დასაფუძნებლად. მათ სწორედ ასე დაარსეს ბუენოს-აირესი. მდინარე პარაგვაის დინებას გაყოლილმა კოლონიზატორებმა, საკმაოდ მეგობრულად დახვედრილი ადგილობრივების დასახლებაში 1537 წლის 15 აგვისტოს, ციხე-სიმაგრე ააგეს, რომელიც ნელ-ნელა გაფართოვდა და 1541 წლის 16 სექტემბრიდან ასუნსიონის წინაპრად იქცა. ქალაქი თანდათან დიდი კოლონიური პროვინციის ცენტრად გადაიქცა, რომელიც მოიცავდა თანამედროვე პარაგვაის, ასევე ბრაზილიისა და არგენტინის ნაწილებს.